← Sasi guztien azpitik irratsaioa:Helduentzako nazioarteko txotxongiloen XI mostra\nAdesalambrar 2012-10-16 →\nAsl 15 urr 2012\tDENBORALDI BERRIKO PROGRAMAZIOAREN AURKEZPEN JAIA\nData: Urria 15th, 2012 Egilea: Txapa Irratia · Iruzkinik ez\nOstiral honetan, Urriak 19 arratsaldeko 19:30etan denboraldi berriko programazio aurkezpen jaia egingo dou Bergarako gaztetxian.Irratsaioak aurkeztu eta ondoren Izaki gardena taldearen kontzertua egongo da.\nTxapa irratia 28. urtez ere uhinetan egongo da! FM 97.20an Bergarako irrati libreak komunikabide eredu ezberdin bat posible dela frogatuko du beste behin. Herritarrei irekia, asanbladan oinarritutakoa, librea, ez komertziala eta pirata!… Aurten ere gure ezaugarriei eutsiko diegu eta teknologia berrietan eta Arrosa irrati sarean oinarrituta kalitatezko programazio bat eskainiko diegu Fm bitartez gurekin bat egiten duten Bergararrei eta internet bitartez entzuten gaituzten munduko hiritarrei!\n2012-2013 denboraldian 17 irratsaio propio izango dittugu eta gure irratsaioez gain , Arrosa irrati sareko hainbat irratsaiorekin osatuko dugu gure parrillia.\nAstelehena XELEBREGARA: 21:30etan ( 15ean behin ): Aitzol Gandiaga, Jon Olivares eta Aritz Alustizak gidatutako programa. Asteko lehen eguna arintzen saiatuko gara. Horretarako asteko gertakariei errepaso bat emango diegu, beti ere umore ukituarekin. Horrez gain zuzeneko bromak ere sartuko ditugu.\nTEILATUPEAN: 21:30etan ( 15ean behin ): Aritz Alustizak gidatutako musika mestizaian inguruko irratsaioa. GURASUAK: 22:45etan.Gurasoak.com-en oinarritutako irratsaioa,Txatxilipurdi euskara eta aisialdi taldearen eskutik.\nAMETSETAKO LURRA: 20:00etan (15ean behin):Ametsetako lurra gaur egun, 2 kidek landutako saioa da.\nHemen dena lor, sor eta egin dezakegu. Izan ere, gure ideiak, emozioak,ametsak eta abar bideiaratzen ditugu. Hori bai, musikaren bitartez.\nJAR ITZAZU TAPOIAK MESEDEZ: 21:00etan:Harcore musika inguruko irratsaioa da gehienbat, ikusi ditugun kontzertuetaz hitzegiten egoten gara eta datozen kontzertuetaz ere informatzen dugu… noiz behinka oparitxoren bat ematen dugu,egindako galderaren baten truke noski!!gonbidatuak ekartzen ditugu iritzi ezberdiñak izateko…kaña bizitzari!!!!\nKOLAX: 22:00etan:2005tik uhinetan dagoen irratsaio kontrainformatiboa. Elementu ezberdinez osatutako kolax radiofonikoak, gai sozialak, kulturalak… jorratzen ditu. Kolaxa sortzeko elkarrizketak, albisteak eta kolaboratzaile ezberdinen ahotsak tartekatzen ditu\nBERBENIR: 18:30etan:Zaharrenak, berrienak, azkarrak, geldoak, alaiak, tristeak, ezagunak edo ezezagunak. Klasikotik, elektronikaraino estilo eta doinu ugari entzun ahalko dituzu BERBENIR musika irratsaioan\n90 SEGUNDU:19:30etan:Minutu eta erdi baino gutxiagoko kantuez osatutako orduerdiko irratsaioa da, asteroko maiztasuna izango duena. Bertan, era guztietako musikak jorratuko dira.\nSASI GUZTIEN AZPITIK:21:00etan(Hilean behin):Bergarako gaiak jorratuko ditu eta txapako asanbladako irratsaioa izango da .\nALBUM BAT ,KONFESIO BAT: 19:00etan Irratsaio berri honek, txandaka, bi formato diferente eukiko ditxu. Aste baten musika popularran historixan garrantzitsua izan dan disko oso bat entzungo da, lana bere osotasunean apreziatzeko, irratsaiotan gutxitan gertatzen dan gauza bat, eta hurrengo astean musikari bati elkarrizketa bat egingo zaio, musikari buruzko beran pentsamoldia zein dan ateratzeko asmoz.\nHAUNDIKEITTAN: 21:00etan (15ean behin) Umore irratsaioa.\nKALEKO MOBIDA: 22:15etan :Ekaitz Etxezarretaren eskutik punk-oi musika irratsaioa\nBERGARA SUTAN.18:00etan:Bergarako gazte asanbladaren irratsaioa, funtsean gaztetxearen proiektuak eta bertako ekitaldiak dute pisu nagusiena. Agenda eta gaztetxearen nondik norakoak errepasatzeaz gain ordea, gaurkotasuneko albisteak eta beste gai batzuk ere jorratzen dira beti ere musikaz lagunduta.\nGURE PARADISUA:19:30etan.Txapa irratiko obserbatorixo metereologikua martxan jarri da. Udaberriarekin batera hasi eta urte osoan zehar , hilabetero eta ilargiaren pista jarraituz haizearen etorkizuneko nondik norakoa komentauko ditugu.\nIrratsaioan Azurren esperientziak, entzungai egongo dira. Saio hauek ilargiaren il´berri, il´gora, il´bete eta il´behera arratsaldetan izango dira.\nTXAPA IRRATIKO ETA GAZTETXEKO KONTZERTUAK Gaztetxean antolatutako kontzertuak zuzenean eta taldeei egindako elkarrizketak .Ostiral eta Larunbatetan kontzertuak daudenean.\nTXIBIERROAK ULUKA:17:00etan(15ean behin) Domeka ilunei mobimentua eta freskuria emango dotsen irratsaiua: Elkarrizketak, Bidaiak, sexualitatia, poesia-ipuin irakurketak, musika kritikak etab.\nPARADISU ZINEMA: 21:00etan(15ean behin):Musika bizitzaren soinu-banda baldin bada, zinema ametsen mundua da. Goazen ametsen soinu-bandetan batera bidaiatzera, goazen Paradisu zineman elkar ikustera.\nTxapako Irratsaioen errepikapenak arratsaldeko 13:30etan eta 14:45etan izango dira.\nIrratsaio hauetaz gain Arrosa irrati sareko hainbat irratsaiorekin osatuko dugu gure parrilla. Musika , internazionalismoa , literatura , kultura,…Jorratzen dituzten irratsaioak.\nIaz bezela,Astelehenetik Ostiralera. goizean 7:30etan kalegorrian info 7ko magazina,10etan Suelta la olla, Hala bedi,Eguzki eta Tas-tas irratiko magazina, arratsaldeko 16:00etatik 18:00etara Zebra bidea Hala bedi,Tas tas eta Antxeta irratiak ekoiztutako Euskarazko magazina eta 20:00etan Info 7ko albistegia izango ditugu entzungai.\nTxapa irratia ,zuzenean entzuteko FM-an entzuteko, 97.20 sintonizatu beharko da Bergara inguruan, eta internet bidez, http://www.txapairratia.org/ webgunearen bidez.


Jainkoa baitan behar dela egon,\nbertze ontasun guzien gainetik.\n1. ARIMAK. Nere bihotza, gauza guzien gainetik eta gauza guzietan, goxa zite bethi Jauna baitan, hura bera da ezen Sainduen bethiereko gozoa.\nO Jesus, guziz ezti eta amultsua, egizu zu baitan kausi ditzatan nere ona eta bakea oroz gainetik ohore eta ospe, osagarri eta edertasun guzien gainetik; kargu eta nagusitasun, jakitate eta argi guzien gainetik; antze eta aberastasun, atsegin eta bozkario guzien gainetik; laudorio eta aiphamen, kontsolamendu eta gozotasun guzien gainetik; esperantza eta agintza, merezimendu eta gutizia guzien gainetik; ixur eta eman ditzazketzun emaitza guziengainetik; asma eta har ditzazkegun zorion guzien gainetik; azkenean aingeru eta zeruko oste guzien gainetik; ikus eta ezin ikus ditazken izaite guzien gainetik; hots, zutaz bertze guzien gainetik, o nere Jainkoa.\n2. Ezen, nere Jainko Jauna, zu zira guzietarik hoberena; zu xoilki guziz gora, zu xoilki guziz boteretsua; zu xoilki zuhaurentzat aski zirena eta nehoren beharrik ez duzuna; zu xoilki guziz amultsua eta gozoa; zu xoilki guziz aberatsa eta maite gitutzuna; zu xoilki guziz handi eta ospegarria; zu baitan dira ontasun guziak batean eta osoki; zu baitan izan dira ontasun guziak eta izanen bethi: hortakotz, zutaz emaiten dauzkitatzun bertze guziak ez zaizkit aski edo ttipiegi zaizkit; eta zure buruaz agertzen dauzkitatzunak eta agintzen, ez zaizkit aski, ez balin bazitut ikusten zu eta osoki neretzen.\nNere bihotzak ezen onik ez duke zinez eta ez ditake osoki goza, non ez den zu baitan kokatzen, bai eta, ukantza eta kreatura guziez gorago, zure ganat altxatzen.\n3. O Jesus, nere adiskiderik minena, garbikienik maite nuzuna, mundu guziaren jabea eta nagusia, nere lokarriak nork hautsiko dauzkit, hegalak nork emanen, zuri buruz hegaldatzeko eta zu baitan kokatzeko? Noiz duket, nere Jainko Jauna, xoilki zuri so egoiteko eta zoin gozoa ziren ikusteko zoriona?\nNoiz othe niz ni baitan hainbertzetaraino bilduko non, zu maitez nere buruari ez bainiz ohartuko ere, bainan zu xoilki baitzitut gozatuko, nehork erran ez dezaken eta askok ezagutzen ez duten moldez?\nIntziraka nago maiz orai eta nere atsegabea hasperenka deramat nigargarriko haran huntan gaitz frango gertatzen baita, maiz nahasten, histen eta ilhuntzen nutenak. Gaitz hoiek nute ardura trabatzen eta barreiatzen, beren ganat hurrupatzen eta saretan sartzen, hola zure ganat jiterat ez bainute uzten eta dohatsuentzat dauzkatzun besarka gozoak khentzen baitauzkitate.\n4. Nere auhenek eta jasaiteko dutan gaitz andanak hunkiren zituzte agian, o Jesus, bethiereko ospearen iguzkia, mundu huntako arimen kontsolatzalea. Nere ezpainak mutu daude zure aitzinean; ixil daudelarik hek, nere bihotza zaitzu mintzo.\nNere ganat jiterat-noiz arte beranduko du nere Jaunak? Bethor ni ganat, ni bere zerbitzari gaixo gaixoaren ganat, eta bozkarioz bethe nezala. Bere besoa heda biezat, eta, nizan dohakabea, herstura guzietarik nezala khen.\nZato, zato: zu gabe ez baituket ez egun bat ez oren bat alegerarik, zu baitzira nere zoriona eta zu gabe nere mahaina hutsik baitagoke. Zure begitartearen argia nere azkartzerat, zure arpegi maitagarria nere lokarrien hausterat heldu ez deno, atsegabetan niz, presondegi batean oinak burdinez trabaturik bezala.\nZu utzirik, nahi dutenaren ondotik ibil bedite bertzeak; nik, asteko, ez dut deusik maite ez nehoiz maitaturen zutaz bertzerik, zu nere Jainkoa, nere esperantza, nere bethiereko salbamendua. Ez niz ixilduko, ez othoitzetik baratuko, zure grazia berriz itzuli arte ni ganat eta zu nere bihotzari mintzatu arte.\nJESUSEK. Horra non nizan zure ganat jina, deitu nuzulakotz. Zure nigarrek eta zure arimaren nahikariek, zure umiltasunak eta bihotzeko urrikiak hautsi nute zure alderat eta jautsi zu ganat.\n5. ARIMAK. Deitu zitut, Jauna, eta zutaz gozatzea dut gutiziatu. Guzien oinkatzerat nago zure gatik: zure bilhatzerat zuhauk bainuzu hertsatu lehenik. Milesker beraz, Jauna, zure urrikalmendu nasaiaren arabera zure zerbitzariarentzat hain ona izan zirelakotz.\nZure zerbitzariak zer duke egiteko, bere bekatuez eta ezdeustasunaz orhoituz zure aitzinean are gehiago aphaltzeaz bertzerik? Alabainan zeru-lurreko ikusgarri guzietan zure idurikorik ez da.\nZure obrak guziz onak dira, zuzenak zure jujamenduak; guziak zuk eman bizipidetik dabiltza. Ohore beraz zuri eta ospe, o Aitaren zuhurtzia; nere mihiak, nere bihotzak eta izaite guziek benedika bezitzate eta gorets menderen mendetan.


barren.eus - ‘Ocho apellidos vascos’ eta ‘Rio2’ filmak eskainiko dituzte asteburuan Kalegoen plazan\nOcho apellidos vascos filmarekin hasiko dira gaur Elgoibarko Aire Libreko Zine emanaldiak. Elgoibarko Udaleko Kultura Sailak antolatuta, hamar film eskainiko dituzte uztailean, Kalegoen plazan jarri duten zine pantailan. Plazan, 600 bat lagunentzako lekua izango dute zine zaleek.\nAsteburuko filmeei buruzko datuak:\nOcho apellidos vascos, uztailak 3 (22:30)\nZuz.: Emilio Martinez-Lazaro. Espainia, 2014. Iraupena: 98 min. Generoa: komedia. Aktoreak: Clara Lago, Dani Rovira, Carmen Machi, Karra Elejalde.\nRafa, andaluziar peto-petoa da, eta bizitzan behar duen guztia bere herrialdean aurkitu izan duena beti: ardoa, gomina eta emakumeak. Baina bat-batean, emakumezko batek kalabazak emango dizkio: Amaia euskaldunak. Rafa ez dago hori onartzeko prest, eta Euskal Herrira bidaiatuko du, Amaiaren maitasuna bereganatzeko. (informazio gehiago hemen)\nRio2, uztailak 4 (22:30)\nZuz.: Carlos Saldanha. AEB eta Brasil, 2014. Iraupena: 101 min.\nBlu, Perla eta euren hiru seme-alabek bizitza perfektua daukate. Perlak erabakitzen du semealabek benetako hegazti bezala bizitzen ikasi behar dutela, eta horretarako, Amazoniara egingo dute bidaia. BLu kezkakuta dago, ohianean aurkituko dutenarekin. (www.rio2.es)


Coruñako Udaleko Bandaren Zuzendari Titularra\nTriburgoko goi-mailako kontserbatorioan ikasi zuen eta bertan lortu zituen klarineteko [Walter Boeykens-ekin] eta zuzendaritzako diplomak kalifikaziorik onenekin.\nGerora, bere ikasketekin jarraituta zuzendaritzan sakondu zuen Pierre Kuypers, E. García Asensio, Heinz Friezen eta Gerald Brown-ekin.\nKlarinete-jole aritu zen zenbait ganbera-taldetan, bandetan eta Triburgoko Kontserbatorioko Orkestran bertan.\nKlarineteko irakaslea izan zen Thorn-eko (Holanda) "Kreato" eskolan eta 1991ra arte kera barik jardun zuen ganbera-musikako banda eta taldeetan zuzendari moduan.\nGaliziara joan zenetik  Lalingo Kontserbatorio Profesionaleko, bertako Ganbera Orkestrako eta Lalingo bandako zuzendaria izan zen, baita klarineteko irakaslea ere Kontserbatorioan. Ganbera Orkestrarekin Galizia osoan ibili zen hango Xuntak bultzatutako Kultur Zirkuituen barruan. Orkestra horrek antolatutako Pianoko Kurtso Nazionaleko zuzendaria izan zen 1997an, Albert Attenelle (Bartzelona) piano-jolearen laguntzarekin. Bakarlariekin ere egin zuen lan, hala nola Benjamín Morenorekin [Espainiako Orkestra Nazionaleko tronpeta-jolea], Teresa Novoarekin [sopranoa] eta Richards Straussekin [biolontxeloa].\nLalingo Bandarekin kontzertuak eman zituen Galizian, Bartzelonan, Valladoliden, Donostian, Portugalen, Frantzian eta Venezuelan, eta 1994an Rogelio Grobaren "Intres Lalinenses" obra estreinatu zuen (ziklo etniko galiziarra). Talde honekin CD bat grabatu zuen 1995ean eta zenbait sari irabazi ere bai lehiaketa nazionaletan; esaterako "Pontevedrako I. Lehiaketa Probintzialeko Lehenengo Saria eta Ohorezko Aipamena , "Alteako Nazioarteko XXXI. Lehiaketako Lehenengo Saria , Ribadeoko Zinema Musikako Nazioarteko I. Lehiaketako Lehenengo Saria eta ohorezko aipamena  eta Lehenengo Saria Pontevedrako IV. Lehiaketa Probintzialean. .\n1993az geroztik Galiziako Banda Sinfonikoko zuzendaria da. Banda hau Galizia osoko musikariek osatzen dute. Talde honekin CD bat grabatu zuen, eta beste bat Johan Meij-en eta Don Gillis-en sinfoniekin.\nGaliziar Federazioko Bandako zuzendari izendatu zuten banda hori sortu zenean .\n2001ean, "Amadores de Música" elkarteak eskatuta, Ribadeoko Udaleko Bandaren "Ao Noso Son" izeneko CDaren grabazioa eta nahasketak egin zituen. Grabazio honetan Mª Carmen Novoa Ares [biolontxeloa], Benito Builde del Real [biolina] eta Ramón Bermejo [narratzailea] bakarlariek hartu zuten parte.\n1994az geroztik zuzendaritzako ikastaroak ematen ditu Galiziako Xuntako Kontserbatorioekin [Pontevedra, Lugo, Ourense, Lalín] eta musika-bandekin [Merzako "La Artistica", Arbo, Lalín, Sober, Silleda eta Puenteareasko Udal Bandekin] elkarlanean. Arboko concelloak antolatutako "Zuzendaritzako I. Mintegiko zuzendaria izan zen [2004-2005].\nGaur egun Coruñako Udaleko Bandaren zuzendari titularra da eta bandarako instrumentazioak egiten ditu, Holandan eta Belgikan argitaratu direnak. Zuzendaritza eta instrumentazioari buruzko Liburu bat ateratzekoa da aurki.


itzulpena: Koldo Izagirre\nMunduko Poesia Kaierak 23\n[igandez joan nintzen]\n[kanpai herria Bastavales]\n[Aita San Antonio]\n[agur ibai, agur iturri]\n[ez dizut ezer esango baina... arraioa!]\n[haizeak daroatzan hodeiek]\n[zer gertatzen zait inguruan?]\n[behin izan nuen iltze bat]\n[gaur edo bihar]\n[honezkero gorrotorik eta destainarik ez]\n[zergatik, Jainko beratza]\n[ezkontzea ona dela dinozu]\n[haur bat dardaraz arkupe hezean...]\n[bakardadez hiltzen ari zen]\n[zula arin, zula]\nRosalia de Castro figura funtsezkoa dugu galiziar poesiaren historian; hain da horrela, ezen haren Cantares Gallegos (Eresi galegoak) argitarapena (1863) jotzen da Rexurdimento (Pizkundea) mugimenduaren abiapuntutzat. Galiziar pizkundea Kataluniakoren paraleloan garatu zen gutxi-asko, abertzaletasunaren piztearekin loturik politikoki, eta poesiari dagokionez, lore jokoen antolaketek bultzaturik. Euskal pizkundea apur bat geroago loratu zen, XX. mendeko hastapenetan, eta denek dituzte neurri batean antzeko ezaugarri orokorrak. Hala ere, Galiziako kasuan, pizkundea emakumezko idazle batek abiatu izana gauza ezohikoa da, gainontzeko mugimenduetan gizonezkoak izan baitziren “jaun eta jabe”.\nGainera, Cantares Gallegos beste ikuspuntu askorengatik da interesgarri. Poema gehienak eresi edo esaera zaharren glosa gisa osatuak dira, eta honenbestez, sorkuntza puruaren ideia erromantikoa ezbaian jartzen dute. Horrekin batera, emakumezkoa sortzaile oso gisa aintzat hartzeko zailtasunak iradokitzen dituzte halaber glosok; ez alferrik, Castrok Antonio de Truebaren Libro de los cantares (Eresien liburua) oinarritu zela aitortu zuen hitzaurrean. Edukiari dagokionez, baina, erromantizismotik edaten du hein batean behintzat. Haren maitasunezko poemetan agerikoa da hori, Aita San Antonio poema durduzagarrian esaterako, non maitasun erromantikoan bete-betean txertatutako poema dugun, gaur egundik eredu horren makurkeriaren kontzientzia hartzeko irakurtzen ahal duguna. Aberri eriari buruzko poemek ere beste sail garrantzitsu bat osatzen dute. Deigarria da nola erabiltzen duen ortuaren metafora aberria irudikatzeko, hain justu Xabier Lizardik hamarkada batzuk geroago egingo zuen bezalaxe Asaba zaharren baratza poema sonatuan. Mugimendu erromantikoak bultzaturikoari jarraiki ere, herri tradiziotik ekarritako formak erabili zituen Castrok, bereziki kopla: Kanta ezazu; Agur ibai, agur iturri.\nFollas novas (Hosto berriak) izan zen galegoz idatzi zuen bigarren eta azken poema liburua. 1880an emana argitara, Castrok berak aurrekoaren segidatzat jo bazuen ere, kritikariek bien arteko aldeak azpimarratu izan dituzte. Landutako gaiak antzekoak dira, baina Follas novas-en presentzia bereziki nabarmena du emigrazioaren arazoak. Ezagun denez, galego saldoak (milioi erdia gutxi gorabehera 1860tik 1887ra) emigratu zuen Ameriketara garai hartan, eta auziari idatziriko poemak ditugu Habanarantz! eta Lur gurea! besteak beste. Kultura portugaldar eta galiziarrean saudade hitzarekin ezaguna den melankolia sentimendu moduko hori adierazten dute poema horiek nolabait; utzitako bizitza eta aberriak eragindako mina. Sentimendu hori ere kutsu existentzialagoa duten poemetara igarotzen da, sinbolisten ennui famaturantz gerturatuz hainbat lerrotan: “bizitza hau zaigunean / neke eta etsimen”. Ildo horretako Gaur edo bihar poema ere aski nabarmentzekoa da, (norbere) heriotzari idatzitako poema aparta eta zirraragarria.\nRosalia de Castroren lanak utzi izan du arrastorik Galiziatik kanpo ere, esaterako Federico Garcia Lorcarengan. Canzón de cuna pra Rosalía Castro, morta (Seaska kanta Rosalia Castrorentzat, hilik dela) poema idatzi zuen galegoz Castroren hilobia bisitatu ostean. Haren poemak ere kantari ugarik musikatu badituzte ere, Amancio Pradak eginiko bertsioak dira ezagunenak, arestian aipatutako Adios rios, adios fontes esaterako.\nHonakoa duzu galegotik itzulitako lehen kaiera, ez nolanahiko poetari eskainia gainera; gaur egun ere poesia galegoz idazten jarraitzen bada, neurri batean bederen Rosalia de Castrori esker baita.


Hain arruntak iruditzen zaizkigun bulegoetako mahaietan dauden ur botilak lehen debekatuta zeuden | Cursos de Verano UPV/EHU\nHain arruntak iruditzen zaizkigun bulegoetako mahaietan dauden ur botilak lehen debekatuta zeuden\nGehiago edan behar da egarri ez izan arren. 2016ean egindako ikerketa baten arabera (EHRS), europarrek ur gutxi edaten dugu. Espainian duela oso gutxi arte ez zitzaion ia garrantzirik ematen hidratazioari. Hain zuzen, orain bulegoetako eta ikasgeletako mahaietan ikusten ditugun ur-botilak lehen debekaturik zeuden. Alfredo Martinezentzat, “Ongizatea lortzeko hidratazio osasungarria” ikastaroko zuzendariarentzat, egarririk gabe ere edan behar dugu. Batez ere jarduera fisikoa maiz gauzatzen duten umeek. Pertsona helduen kasuan, adinarekin ahoaren gaitasun sentsoriala murriztuz doala kontuan hartuz, ura era egokian eman behar zaie.\nGure organismoak mekanismo ezberdinak ditu bere hidratazioa kontrolatzeko: hipotalamoan sustraitzen den Egarriaren gunearen bidez, giltzurruneko diuresiaren kontrako ADH hormonaren bidez eta endokrinoaren bidez, elektrolitoak (sodioa, kloroa, eta potasioa) kontrolatzen dituen aldosterona hormonarekin. Gure burmuina eta gure giltzurrunak ziurtatzen dira, hain zuzen, gure zelula guztien hidratazioaz.\nKontuan izan behar dugu gure gorputzaren %40 ura dela eta umeen kasuan %60. Hidratazioaren %10eko galerak erabat arriskutsua den egoera batean jartzen gaitu. Muga horretara iritsi gabe, azalaren malgutasuna galtzea, gernuaren gutxiagotzea, gernu iluna, nekea, zorabioak, takikardiak eta gaitasun kognitiboaren galera deshidratazio jarraitu baten adierazgarri dira. Norbanako bakoitzaren arabera ezberdintasunak badaude ere, 8 edo 10 egun edan gabe pasatzeak heriotza arrisku argi eta garbi batean jartzen gaitu.\nIkastaroa Nafarroako Unibertsitateak eta Basque Culinary Centerrek elkarlanean antolatu dute eta Coca Colak eta Nestle Watersek babestu dute. Bertan, unibertsitate ezberdinetako (Lisboako Unibertsitateko, Atenasko Unibertsitateko, 4 unibertsitate ingeleseko, Las Palmaseko eta Madrilgo San Pablo CEUeko) hizlariek haur, gazte eta helduen hidratazioaren behar eta forma ezberdinei buruzko errepasoa egingo dute. Kirolari baten behar espezifikoak eta uraren papera eta bere botere asegarria obesitate kasuetan. Hezurren mineralizazio prozesuan jokatzen duen papera, hau da, fosforo gutxiko uraren eta elektrolitoetan orekatua den uraren rola. Mineralizazio beharren araberako ur bigun eta gogorren ezaugarriak aztertuko dira. Freskagarri edo botilako zukuak bezalako beste edarien abantailak eta desabantailak.\nEdarietako azukrearen paperak eta batez ere egunetik egunera merkatuan protagonismo handiagoa lortzeko borrokatzen diren edulkoratzaileek eztabaida piztuko dute ere bai.\nAlfredo Martinez irakaslearen arabera, korrikalari batek ura edaten hasi behar du proba hasi eta ordu erdi beranduago eta honen bukaera arte. “Gehiegizko urak ez du kirol-errendimendu ona ziurtatzen, baina hidratazio faltak errendimendu txarra ziurtatzen du zalantzarik gabe”. Hartzen ditugun elikagaien arabera, uraren beharra ezberdina da. Barazkiekin gutxiago eta karbohidratoekin gehiago. Jaten dugun zuntza eraginkorragoa izan dadin, beharrezkoa da ere gehiago edatea. Norbanako bakoitzaren araberakoa da, baina egunean litro eta erdi, eta bi litro eta erdi artean edan beharko genuke.\nHidratazioaren inguruan kontuan hartzeko beste datu batzuk: garagardo batek %90eko ur kopurua du, baina 114 kilokaloria dauzka, 25, aldiz, alkohol-gabeak. Ardoak %80-85eko ura du, baina 100 eta 150 kilokaloriako ekarpena egiten digu kopako. Zuku naturalen %90 ura dira, botilakoek, ordea, konposizioaren arabera ezberdinak diren arren, azukre asko dute eta, hortaz, kaloria ugari.\nIkastaroa Miramar Jauregian eta Basque Culinary Centerrean ospatuko da eta amaitutzat emango da hain zuzen, Simon-Sasyk eta Erick Eichstetter sukaldarien testura hidratazailedun elikagaien erakustaldiarekin; izan ere, zenbait kasutan edatea ez da hain erraza. Basque Culinary Center berean egingo den Showcooking edo Zuzen-Zuzeneko Sukaldaritza irakaskizunean izango da.


Euskararen aurkako manifestazioaren aurkako manifestua\nEuskararen aurkako manifestazioaren aurkako manifestua –\nManifestu honen bidez LAB sindikatuak adierazi nahi du goitik behera errefusatzen dituela ekainaren 2ko manifestazioaren bultzatzaileek haizatu dituzten arrazoi eta argudioak, ulertzen baitugu zabaldu zuten testu txiki hartan ez dagoela tokirik zinismo eta faltsukeria gehiagorendako, hizkuntz gutxitu bat babestera bideraturiko hizkuntz politikaz ari baldin bagara.\nDeialdia jakin bezain laster, pertsona askok erran zuten “euskararen aurkako manifestazioa” zela. Hala ere, sustatzaileek —hiztegietan azaltzen duten excusatio non petita accusatio manifesta bat goitik behera betez— aurre hartu nahi izan zioten kritika horri eta beren lehenbiziko paragrafoan adierazi zuten ez dutela “euskararenganako batere fobiarik” sentitzen. Gure aldetik, onartuko dugu hori halaxe dela, benetakotzat joko dugu ez dutela euskararenganako fobiarik. Hori bai, oso garbi dugu ezin dituztela ikusi ere egin egunero, erreserba indioetatik at, euskaraz bizitzea eta beren hizkuntz eskubideak praktikan jartzea aukeratzen duten milaka nafarrak.\nAreago, zinismoaren gailurra zapaldu zuten erran zutelarik beraiek ez luketela onartuko “euskaldunek jasatea ezein bazterketa legal, laboral edo sozial”. Zinismo ikaragarria haiena, kontuan izanda euskaldunen aurkako bazterketa hori mendetan gertatu izan dela eta gaur egun ere gertatzen ari dela, 2018ko gure Nafarroa honetan. Ez ote da bazterketa legala nafar euskaldunek beren hizkuntz eskubideak praktikan jarri ahal izatea Nafarroan duten bizitokiaren arabera? Ez ote da bazterketa laborala irakasle euskaldunek ezin hartzea beren espezialitateko baina hizkuntz profil ezberdineko bertze plaza bat, nahiz eta hizkuntz profil horren agiria izan? Ez ote da eskubide zibilen urraketa pediatra erdaldun elebakarrek haur euskaldun elebakarrak artatzen segitzea?\nEuskaldunen kontrako manifestazioaren sustatzaileek behin eta berriz aipatzen dituzte “gaztelaniadunak” [“castellanoparlantes” jatorrizkoan] eta “euskaldunak [“vascoparlantes” jatorrizkoan], bi komunitate arras ezberdinetako herritarrak balira bezala, edo Nafarroa Garaiko heldu euskaldun guzti-guztiek gaztelania ere ez balekite bezala. Auzo lotsa ematen du agerikoa dena etengabe azaltzen ibili behar izateak, baina bertze erremediorik ez badago, azpimarratzen jarraitu beharko dugu lanpostu publikoak hartzen dituzten euskaldunen %100ek badakitela gaztelaniaz egiten; eta, beraz, langile euskaldun elebidun horiek direla Nafarroako herritarrak Nafarroako bi hizkuntzetan artatzen ahal dituzten bakarrak.\nBatere lotsarik agertu gabe, euskaldunen aurkako manifestazioaren sustatzaileak Hizkuntza Gutxituen Europako Itunaren 1. artikulua aipatzen ausartu dira, pentsatzen dutelako, edo pentsarazi nahi digutelako, artikulu horrek arrazoia ematen diela gure hizkuntza gutxituaren, euskararen, babes eta sustapen neurriei mugak jartzen eskatzeko tenorean. Espainiako Erresumak 1992an sinatu zuen itun hori, eta 2011n berretsi, eta bertan agertzen diren esaldi askok eta askok lurrarekin berdintzen dituzte manifestazioaren sustatzaileen asmoak. Gehiegi ez luzatzeko, guk bi baino ez ditugu aipatuko:\nAitzinsolasaren hirugarren “kontuan hartuzkoa”: “Kontuan harturik eskualde hizkuntza bat edo hizkuntza gutxitu bat bizitza pribatuan edo publikoan erabiltzeko eskubidea ezin dela inoiz preskribatu, halaxe ezartzen baitute Nazio Batuen Eskubide Zibil eta Politikoen Nazioarteko Itunaren printzipioek, eta horrekin bat egiten baitu Giza Eskubideen eta Oinarrizko Askatasunen Babeserako Europako Kontseiluaren Hitzarmenaren espirituak”.\n2. artikulua: “(…) Eskualdeetako hizkuntzen edo hizkuntza gutxituen aldeko neurri bereziak hartzea, hizkuntza horien hiztunen eta bertze herritarren arteko berdintasuna sustatzera bideratuak eta beren egoera berezia kontuan hartzera bideratuak, ezin izanen da hizkuntza zabalduagoko hiztunen aurkako bazterketa ekintzatzat hartu”.\nZentzugabekeriarekin jarraituz, Giza Eskubideen Europako Konbentzioa aipatzen dute, eskatzeko ezin dela hizkuntzagatik inor baztertu; baina hori egitean, gaztelania dute buruan —hizkuntzarik zabalduena, hizkuntza hegemonikoa, munduan 570 milioi hiztun dituena—, eta ez euskara —hizkuntza gutxitua eta gutxiagotua—. Hartara, zitalkeria honi guztiari mozorroa kentzeko balio baldin badu, guk erronka jo nahi diegu Nafarroako gaztelaniadun elebakarrei, Giza Eskubideen Europako Auzitegira joan daitezen eta, aurpegian iribarrerik txikiena ere agertu gabe, esplika dezaten zer nolako bazterketa ari diren jasaten Nafarroan euskara ez jakiteagatik.\nEuskarafoboek diote ez dutela onartuko euskara lan egiteko baimen bilakatzea. Eta ezin uka zehaztasun osoz adierazi dutela esaldi hori; izan ere, gaurko eguna arte, ate gutxi ireki baititu euskarak foru Administrazioan. Nafarroako Gobernuak berak 2017ko azaroan onartu zuenez, “16.000 funtzionario baino gehiagoko talde batean 160 baino gutxiago dira profil elebiduna duten lanpostuak”. Alegia, Hezkuntza alde batera utzita, profil elebiduna duten lanpostuak ez dira %1era ere ailegatzen. “Kasurik aipagarriena Nafarroako Ospitalegunea da, 6.142 lanposturen artean bakarra baitu euskara balioesten duena”.\nLanpostuen %1 ere ez. Herritarren %13 euskaldun elebidunak eta %10 euskaldun hartzaileak diren Nafarroa batean. 80.000 nafar horiek (140.000, hartzaileak batuz gero) eskubidea dute foru Administrazioari nahi duten hizkuntzan zuzentzeko, edo Administrazioa haiei zuzentzeko. Baina eskubide hori praktikan jartzeko —eta gogora dezagun Hizkuntza Gutxituen Europako Itunaren arabera eskubide hori ez dela inoiz preskribatzen—, bada, Administrazioari langile publiko elebidunak eman behar zaizkio. Eta bide horretan pertsona elebakarrek ez dute baztertuak sentitzeko eskubiderik, ez baitute lanpostu elebidunak hartzeko gaitasunik, Erizaintza titulua ez duen pertsona batek ospitale publiko batean erizain izaterik ez duen modu berean.\nBeraz, %1 horri eustearen alde edo txikitzearen alde manifestatzeak deus gutxi du “elkartasunetik”, “errespetutik”, “eskubide berdintasunetik” edo “ez bazterketatik”. Balio horiek guztiak beren gain hartzen dituzte, lotsagabeki eta merezi gabe, euskaldunen aurkako manifestazioaren sustatzaileek.\nJakin, edozein talde politikok badu nahi duena defendatzeko, errefusatzeko edo aldarrikatzeko eskubidea; baina hori ezin da inolaz ere egin gezurrak erabiliz eta herritarren arteko enfrentamendua bultzatuz.\nAzkenik, euskaldunen aurkako manifestazioaren bidegabekeriaren eta fanatismoaren aitzinean, guk adierazi nahi dugu ekainaren 2an Iruñean Alternatiben Herriaren aldeko apostua egiten dugula. Alternatiben Herriak bere proposamen eraldatzaile guztien zeharkako ardatz gisa jarri baitu hizkuntz eskubideak bermatzeko aldarri irmoa; Alternatiben Herriak egin baitu “euskararen erabilera soziala sustatzeko” eta “euskarazko ahozko komunikazioa hobetzeko” normalizazio plan eredugarria; Alternatiben Herriak “euskararen egoeraren kontzientziazio eta sentsibilizazio jarduerak” antolatu baititu; Alternatiben Herriak “euskararen aldeko mezuak” zabalduko baititu; Alternatiben Herriak “euskararen erabilera edozein egoeratan normalizatzeko jarduerak eta materialak” sortu baititu…\nAzken batean, Alternatiben Herriak euskarari eta euskaldunei benetako “proiekzio soziala” emanen baitie, manifestazio erreakzionarioaren sustatzaileek nahi duten museotzearen antipodetan dagoen proiekzio bat.\nImanol Karrera (LABen bozeramailea Nafarroan)\nIñigo Orella (Euskara alorreko arduraduna LAB Nafarroan)\nIruñea, 2018ko maiatzaren 31\n Testu honetan beraiek beren lehen manifestuan adieraziriko argudioei erantzuten diegu. Oraingo honetan, alde batera utziko ditugu geroko prentsaurrekoan botan zituzten astakeriak.\n Paragrafo hau hitzez hitz kopiatu dugu Erriberako Elkarte Ezkertiarrak (EEE) euskararen aurkako manifestazioaren sustatzaileen “manipulazio latzari” erantzuteko atera zuen komunikatutik.\ndiglosia, errepresioa, espainolismoa, espainolistak, Euskararen aurkako manifestazioaren aurkako manifestua, Fatxak, Faxismoa, hizkuntza, Iruñea, lab, lab sindikatua, linguae navarrorum, UPN\nLABeko bozeramailea Nafarroan\nRajoyren agurra, gaurko egunkarietako azaletan\nJustiziarik ez Altsasuko gazteentzat


Jon Etxabe 2021/11/01 09:40\nESLOVENIA. NOSTRNJSKA: Ljublijana, GORENJSKA: Kamnik, STAJESRKA:Ljubno.\nE S L O V E N I A.\nSartu gara abentura nagusian. 10etan ginen mugan. Eguzki ederrarekin eman digu ongietorria Esloveniak. Italiako hogeitaka graduko hozberoa 17ra jaitsi da hemen. Polizia izan dugu kontrol lanetan. Arazorik gabe utzi digute, baina pasaporteak erakutsi ondoren, hauek ez baitira oraindik Europa, izatea eskatuta eduki arren.\nDirua aldatu dugu mugan bertan: tolar da bertako dirua, pezeta baino merkexeagoa une honetan.\nLurralde honetako tarte mehar bat besterik ez dugu zeharkatu\n10ak eta erdietan ekin diogu hiribururakoari. Oso ona da autobia, dotoretasunik gabe, apaindura eta tarterik ez du ertzetan edo erdigunean, baina zoru ona du, horrek balio du batez ere errepidean. Europatik ikasia dute hauek ere bidesaria kobratzen, ez merke ere gainera, hasi dira europar izaten; baina ez dute austriar edo alemaniar izan nahi bide-sare kobrantza kontuetan, latinoak izaki, bide-lapurretan adituak. Eskuz ematen dituzte txartelak, eta diruz ordaindu behar da, oraindik ez dute txartel-emaile automatikorik edo plastikozko diruz ordaintzerik ezarri: lanpostuak gorde nahiak eraginda dela sinestea nahi dut, gureetan hain galdua dugun gizartearekiko errespetua oraindik gordetzen dutela. Berde, berde, berde, berde...a da dena. Dena da mendi, dena baso. Lorategi erraldoia bat da dena. Basoz inguratuta edo baso ertzetan daude herriak, herritxoak gehienak, teilateria gorria, gorri motel edo ilunekoa. Naturgune, parke edo lorategia dirudi lurralde osoak, konde baten jabetza, pelikuletako horietako bat, hain dago dena berde. Lurralde euritsua behar du izan honek. Arte gaztea, tarteka izeiak, da nagusi; ez da izeidirik, izeiok solte bakan barreiatuta daude basoetan, izei ilunak, Aostan ikusi genituen jitekoak. Dena da mendia tarteka lurra lautzen bada ere, mendi-muino txikiko lautada. Gerta zaigu kare-harrizko menditzar bat, antena parabolikoak gandor dituela.\nEtxe solte multzoak dira herriak, gureak baino beste era batera egituratutako herritxoak. Herri orok du bere elizatxoa, kanpandorre karratuz osatua, apala altueraz, baina teilatu pikokoa.\nEliza zuritxo harrizkoa herritxo baten gaintxoan, kanpandorre politarekin, alboan harri zuriko dorre zilindroa, ikuskizun bitxia bezain erakargarria osatuz, gaztelua bailitzan. Erabat bereiz du eliza herri batek, zuri-zuria gaintxoan. Kanpandorre luzeak dira esloveniar elizetakoak ere. Teilateri gorriunea besterik ez dira sarri herriok. Zapalak dira teilak, ez gureetako konkortuak; grisaxkak dira sarri teilok. Uralita ere oso erabilia da estaldura zereginetarako.\nJugoslavia zatitu ondorengo gerretan jabetua nintzen telebistan herrion egitura ezberdinez: garbia zen etxerik etxe borroka egin beharra herria hartzeko, lurrez inguratutako etxe solteek osatzen baitute herria.\nOholezko aterpeak dira deigarriak, oso deigarriak; etxe bakoitzak du berea; zutabe zein gaina, dena zurezkoa, aspaldikoak, ilunak, bakoitzak bere egitura eta itxura du, ezberdina, tresneria eta lanabes ororen gordelekuak dirudite.\nBelar lehortegiak, deigarriagoak dira oraindik, bitxiak eta bereziak: langa-sail luzeak, lurrean tinkotutako hesoletan estekatutako lauzpabost haga ilara bata bestearen gainean, teilatutxo mehar batez estaliak. Tamainaz, altueraz, luzeraz ezberdina bakoitza, etxe inguruan edo zelai erdi-erdian. Oso bertakoa behar du izan.\nEz da ez industria gune ez lantegirik ageri, nekazal lurraldea da hau.\nPostojna. zatarra ikusten da errepidetik, oso austeroa. Etxe handiak ditu, asko, kolorgetuak, teilatu zurixka tristekoak; etxe pintatu berriak eurak ere motelak dira; bi dorretxoko eliza ikusten zaio. Ez da batere erakargarria. Etorriko gatzaio egun batean.\nKamioi asko dago gasolindegietan, geldi, auskalo zergatik, takometroaren mehatxua ote hemen ere?. Atzeko erdia atoia den kamioitzarrak, Eki Europan ohi zenez eta oraindik ere denez, Mendebaleko autogileek ohitura aldatsen duten arte; merkatu bila kamioiok europar egiten dituzten unean bertan. Izanen du praktikotasunen bat bi zatikakoak izatea kamioiok.\nKanpina. Hezero izena duen hiriburuko auzo batean kokatua. Hurreratu egoki hurreratu gatzaio, baina nahastuxea zuen bertaratzea. Neskato bat portatu zaigu jator: nondikakoa galdetu diogu bidegurutze batean gidaliburua erakutsiz, “jarraitu niri” erantzun dit keinuz, eta ate-atean jarri gaitu. Harrigarri adeitsua!.\nParke bat da kanpina, jauretxe baten ingurua bailitzan, edo izandakoa, zuhaitz ezberdin sendoko berdegune zabala, urkiak, izeiak, haritzak... dira ikuspegi lasaigarria belatza gurian. Zaindua eta atsegina. Bezero guti gaudenez toki zoragarria da egon lasairako. Txori-kantua ozen, airea bilduz. Zozoez gain txikitako buztanikara ere izan dugu bisitari.\nBadirudi badabilela etxatoiaren gurpiltxoa, nolabait bada ere: erraz kokatu dugu etxetxoa. Oraingoz moldatuko gara.\nLjubljana. Kanpinetik bertan. NOSTANJSKA, GORENJSKA, DOLENJSKA, hiru herrialdeon mugan. Hiri xumea. Hiri atsegina. Ibaiak erdibitzen du, ibai itxuraldatu, mugatu, hezi eta hesituak, dottore halere. Baditu eraikin ederrak baina ez ikusgarri horietakoak. Alde Zaharra: ibaiak banatutako zati batean, ukitu polit anitz du, xehetasun erakargarri asko, zerikusi apetagarria, bera da biziena eta erakargarriena turistontzat: antzinako erakusleiho zurezko ilunak, etxeen behe-barru zabalak, sarrera luzeak eta patioak, teilatu bitxiak, burdinazko ateak, Erdi Aroko etxeak, txoko atseginak eta zainduak, kalexka eta zirrikitu atsegin ugari; ibiltoki eztia da... badu bai zeri begiratu eta non gelditu. Bizi-bizia, toldopeko mahai ilara eta egonlekuak kale nagusiko kale erdian, jendea zerbait hartuz hitz-aspertu lasaia eta alaian, eskaintza dotorea dendetan... Alde berria: ohizkoa, betiko etxetzarrekin, parke eta plaza ugari ditu, bertan dabil hiriko jende gehien, ohizko zereginetan.\nBada zubi hirukoitz bitxia, monumentu erraldoia bertan, jende gaztea eserita kontu-kontari lasaian bere oinetako mailadian. Merkatu plaza, ikaragarri zabala, bi plaza jarraikietan kokatua, arratsalde berandura arte zabalik: betiko jangaiak, baina baita zurezko eskulan tentagarriak ere. Magno Deo eliza, alboko aldarez josia, aldareok marmol zurixkako irudi barrokoz oparo. Ursulinen elizak, barrokoa omen baina ez dirudien arren ez du apartekotasunik aurreko zutabe erraldoiak eta fatxadako leihoetako sareak ezik. Frantziskotarren elizak freskoz erabat dotoretuta du ganga.\nJende gaztea nabari da hiriburuan eta denean. Xume, baina oso gaurko jantzita doa jendea. Ez da herri-jantoki merkerik, ezta taberna askorik ere. Ikusi dugu jubilatu taldea ere gidarekin.\nNahi duen tokitik zeharkatzen du kalea oinezkoak, zirkulazioa trinkoa den arren. Bada gidari presati, urduri eta pitojolerik ere. Tarte motxa dute semaforoek. Ez dabil bizikleta askorik, baina gureetan baino gehiago bai.\n213 kilometro, Esloveniako bihotzerainokoak.\nZozoak dabilzkigu belartzan mokoka arratsalde beranduan afari bila. Txori-kanta ozenak biltzen du ilunkara. Ljubljanako argiek gorriz tindatu dituzte lainoak gauean.\n“Euskal zibilizazioa”. Alfontso Martinez.\n* “Euskaldunok oharkabe pasatuko ginatekeen ... hizkuntzari esker izan ez balitz”. Horrela dela dakitelako, hizkuntza baztertuz suntsitu nahi gaituzte.\n* “... euskaldunok daukagun historia bakarra gure etsaiek idatzitako historia izatea”. Baita gaur egungo historia ere hein batetan.\nMaiatzaren 5a. Ostirala. 4.a – Esv:2.a\n* “denbora uhain gainetik labainka”. Zelako lasterrean gainera behin gure adinera ezkero.\n* ”zatoz inontar honi laguntzera”. Atzerritar izango gara edonon bi hilabetez, inola ere ez inontar.\nTxori-kanta sinfonia zoragarria, txori bakoitza instrumentu eta ahots ezberdin. Tren hotsa tarteka kontrapuntua eginez.\nTtantta beltz saltari biziak dira zozoak belaze berdean.\nGeu gara atzerritar bakarrak kanpinean.\nBagoaz 10ak punttuan eguneroko bazterrak ikusizko ibilira.\nLjubljanak badu bere saltegi erraldoi-gunea hiriko irteeran.\nAzken etxeak bukatzeaz bat dator basoa eta berdegunea, Mendebaleko hiri bazterretako desertu zikin tristerik gabe.\nIpar eta Ipar-mendebaldean. Herrialde menditsuena, Kranj du hiri nagusia.\nBata bestearen ondoren datoz herriak, herri asko, nekazal herriak erabat, ez da ia industriarik. Etxe solteek osatzen dute herria, ez da etxe karratuzko kale artezik, ez luzerik ez motzik. Ilunak eta tristeak dira etxeok, austero itxurakoak, nahiz txalet dotorerik ere baden. Kolore guti eta moteleko etxeak, ez dute koloreen fantasiarik. Oso pikoak dira teilatuak, gakotxoak dituzte fatxada gainean elur multzoen irristadurak galarazteko. Teila denak dira zapalak, elurra labaindu dadin edo; ia lurreraino luzatzen da hainbat teilatu aterpe zabala sortuz etxe kontra; teila zuria da nagusi, uralitazko teila zapalak. Zaindu-zainduak etxaurreak, txukun-txukunak gehienetan, lorategia dute denek nahiz xumea, bada inguru ederreko etxerik ere: dirua, jabearen barne dotoretasuna ala osagai biak elkartuta?.\nHerri orok du bere eliza, beti nabarmen baina zenbaitzuetan tontor gainean dotore eta gailen. Ortodoxo dorrea dute eliza denek, landuagoa batzuk, xumeagoa besteek, txapazko gorrixkak gehienenek, beltzak zenbaitzuk eta bakarren batek gris argia. Bada piramide jiteko eliza-dorre puntazorrotzik ere, batez ere Austria mugetako bailara gorde zenbaitzuetan.\nKapera pila, santu mota guztiei eskainiak, tamaina eta itxura orotakoak, antzinakoak, berriak zein berriztatuak.\nEz da jubilaturik herrietan, plazan, geldi, eserita edo lagunarteko ibilian, kontu-kontari, Extremaduran eta Huelvan, baita Euskal Herrian ere, ikusi ohi izan dugun bezala. Ez dabil zaharrik, agian ez dago, seguruenik lanean ari dira, etxeko zereginetan.\nEz da eskalerik ageri, ezta mozkorrilorik ere kaleetan.\n4 maiatza aurkitu ditugu, garaiak, zurituak Alemaniakoak bezala, Ljubno eta Nazarie inguruan lehenengo, Sempeter aldean gero. Adar berdeko koroa zintzilikatuta dute dilindan enborra bilduz, eta bandera gorria zabunka gureetan ikurrina lez. Berdeak daude oraindik orriak, beraz jarri berriak dira maiatzok, Maiatzaren hasieran Sakanan lez. Austriaren eragina izan daiteke maiatzona, edo austriar biztanleria da bertakoa jatorriz, herri bien muga baita.\nKazolec deitzen dira atzo hain deigarria izan zitzaigun belar-esekitoki edo belar lehortegiak. Denean daude, langa pila zurezko zutabeetan kateatuta, zelaietan gehienetan, tamaina eta forma guztietakoak, handiak, txikiak, xumeak, oso landuak, erabat ederrak, zarpailak ere ugari, berrituak hainbat. Langa soilak dira batzuk, teilatu meharrekoak beste zenbaitzuk, txabolak dirudienak hainbat estaliak eta horma liratekeen langa-sailekin, hauen barrualdea tresna gordeleku ere izan daiteke. Zaldi uztarria dute askok sarrera gainean, Ljubno-ko kazolec batek bi zaldi-buru zituen uztarri gainean. Badira adreiluzko lehortegiak, oso deigarriak hauek ere, leihoak halako adreiluzko zulogune bitxiak baitira, agian langetan lehortu ondoren sartutako belarra bere sasoian gordetzeko. Bada alde batera adreilu zarpeatua duena eta langadia bestera.\nEz dago hainbeste lur landurik, belarra da nagusi. Ugariak dira baratzak, etxe inguruan daude, txikiak. Ez da ia aziendarik agertzen larrean, ezta plastikozko fardeletan zein fardoetan bildutako belarrik ere. Agian belarra ebakitzeko dagoelako da. Ardi gutiko artalde bakarren bat soilik.\nParra asko dago baratzetan, leka asko hartzen da nonbait. Baina ez da ortuaririk erne edo hasi oraindik, landaretxo jaioberriak ikusten dira soilik, ezin ze ortu-gai mota diren jakin.\nJorraketa lanetan ari da jendea, aitzurrez, emakume adinduna da gehienbat baratzean ari dena.\nErrepideak, onak dira, estu samarrak aukeran; bazter xumeak, erretenik gabe, baina zainduak. Nabaria da errepide zabaltze ahalegina, batez ere Solçava inguruko bailara eta mendietara sarbidea erraztuz bisitariari, bezeroak erakartzeko.\nArgiak piztuta dabiltza autoak, abiadura egokian, kirtenkeriarik gabe: gidari zentzudunak.\nReca deitzen da eslovenieraz ibaia: zein da lehenago “reca” hau ala gure “erreka”, ala biak jaio dira iturburu berdinetik?.\nKamnik. Zabala, auzotan sakabanatuta lez, nahiko urruti daude auzook bata bestearengandik: auzoka egituratuta irudi, etxe multzo bat hemen, haratago bestea..., egituraketa ezberdina du. Izan, herri txikia da izan.\nErdigunea, bi kalek osatzen dute batez ere kale-sarea, gazteluaren alde bietan bakoitza. Kale txukun aratzak. Kale zabalak, lasaiak, patxadakoak. Behe solairuko etxeak gehienak, badiren arren lehen solairukoak ere; harrizko ate borobil asko, burdinazko kontraleiho beltzak tarteka; burdina landuko zintzilikarioz iragartzen du denda bakoitzak ze motako salgaiak dituen. Dendak, xumeak, txukun jarriak, antzinako erakusleihoa dute askok. Bada hainbat eraikin eder.\nGaztelua: harri argiko, kare-harrizko eraikuntza mozkotea besterik ez da gaur egun, ikuspegi zabala izanen du tontortxoan dagoelako, baina burdinazko atez itxita du gaur ingurura sarrera.\nElizak: zabalik daude. Anuntzio zein Frantziskotarrenak freskoz dotoretutako ganga dute, aulkiteria sendo landua, harrizko zutabe gainean korua, palioa eta hiru hagaz eraman beharrezko zutoial handiak aulkiteriko barrenaldean. Frantzizkotarrenak ba omen liburutegi aparta, Anuntziok berriz elizatik at du dorretzar karratu zabala eta garaia.\nTaberna kanpoko mahaiterian dago goiz erdian jendea, kontu-kontari lasaian, zerbait hartuz.\nHerri atsegina. Ez digu hutsik egin, ze herri mota aurkituko ote joan baigatzaio.\nEz da iragarkien eraso bortitzik bide-bazter edo herri inguruetan.\nWoslvajen arrosa batean musu zabaleko andretzarra gidari, autoa bezain aurpegi arrosa berak ere.\nIngelesa edo alemanera darabilte kanpoko hizkuntza lez turismo txostenetan.\nEsloveniako herrialde zabalena, Ekialdera kokatua: mendiak, ibarrak, mahastiak eta antzinako dorretxeak nabarmentzen zaizkio.\nMendiartean galdutako bailarak. Bailaraz bailara doa ibilia, dena baita mendiartea, zabalak batzuk meharrak besteak. Erreka eta ibaien auzo egin dugu ibili osoa, ia egun osoan lez. Ur garbiak eta lasterrak. Erreka batek presatxoak ditu tarte laburretik laburrera, erreka zabaldu eta puztuz, soinu hotsa ozenduz. Mendi garaiak alboetan, bi mila metrotik gorako menditzarrak, ia tontorreraino pago tantai, haritz edo izeiak, nahasian gehienetan, bakoitzak bere berdea bereziaz, berde sinfonia zelarik basoa.\nAldats pike eta luzea igo dugu, basoz-baso zeharkatu dugu mendia pista batetik, izeidi eta izeidiz bilduta. Azkonarra ere gurutzatu zaigu. Sarreran izenik ere jarri ez dieten baina mapan herri lez agertzen diren bi herritxo aurkitu ditugu mendi-mendiko bailaratxoan: dozena erdi etxe besterik ez da bakoitza. Intxaurrondo ugari zegoen herriotako batean.\nEzin izan dugu, beraz, Bistrika bailara, baso trinkogatik ikuspegi zabalez ikusi ahal izan, baina bai bertatik hainbat bailara zoragarri, bailara berdeak, erreka murmurio ozenean, etxetxoz zipriztinduak... idilikoak pasadan ikusteko.\nEraberritzen ari dira Luçetik gorako Solçava herri inguruko bailara, turismoari begira. Hainbat ikusgai deigarri izan dugu bertan: errota edo argindar-zentrala, horma zein teilatu osoki zur eta oholez egina duen; horma nagusian santu-irudi pinturak zituen zurezko bigarren eraikuntza zaharra; kableetan zintzilikatutako zurezko zubi dantzari luze estua ur gardenezko errekasto gainean; lau aldetara santu-irudiak erakutsiz kaperatxo bitxia; elurra goietan, mendi zintzur estu luzea, harrizko pasabide edo aterpea meharrenean; urteen poderioz kolorgetutako antzinako zurezko txabola bitxia; bigarren txabola bat bere ondoan, berri-berria, haitz punta-puntan eraikia, orratz puntan bezala bitxiki, erabat landu eta irudi tailatuz dotoretua... Zurezkoak dira zubiak. Ibilbide atsegina.\nStahovica. Esloveniako Erdi Aroko freskorik ederrenak omen daude herriko elizan, baina poliziaren debeku eta elkar ulertezinaz aurrea egiterik ez genuenez ezin izan ditugu ikusi.\nBada mendi eta erreka ibilbide aukerak eskaintzen dituen bailara bat ere, turistentzat prestatua, baina ordaindu egin behar da bailarara sarrera: bailarako nekazarien ekimena dirudi.\nLjubno. Dena da zura eta zurezkoa herri honetan, zurezko eraikuntzak aitatzen ditu gidaliburuak: kontaezinak dira eraikin eta belar-lehortegiak, zubia zurezkoa da, zurez bukatzen da etxe-goialde asko. Eraikinen artean eraikuntza erraldoi bat nabarmendu zaigu, osoki zurezkoa, balkoi korritua alderik alde. Bada etxaurre apainik, baita etxe-inguru ikusgarririk ere.\nPolizia izan dugu Austriako muga inguruan bukatzen den errepide ororen azken bidegurutzean, metrailetaz armaturik, ez dute aurrera egiten uzten. Hainbat errepide doa mendiotara, beraz hainbat polizia eta kontrol izan dugu: gelditu, pasaportea erakutsi...\nNazarje. Hara non Maiatza. Gaztelua aitatzen du gidaliburuak, baina gehiago da jauregi handi zabal karratu baxua, lau ertzetako bakoitzean txano konikoz estalitako dorretxo borobilek gotortua. Tontor garai batean kanpandorre bikoitzeko eliza zuhaitz artean, nora aterpe dotore batez estalitako mailadi luze pike batez igotzen den.\nAmaierarik gabeko lupulu sailak Luçetik Sempeterrera arte, kontaezin ahala sail, ikaragarri zabala sail bakoitza, garagardo zale da esloveniarra edo esportatu egiten dute Austriara: haga tantaiak zut besoak bailira, soka-sarez elkarlotuta, milaka lokarri zintzilikario bertatik kiribiltzen delarik landarea. Jendetza ari da lanean bertan, lurra harrotuz baina batez ere lupulu landara lokarrian gora bideratzen.\nEz dugu mahasti bat bera ikusi: beti uste izan dut ez zela ardorik ez duen herririk, baina herrialde honetan ez da nonbait.\nSu-egurra dute herri eta etxe orotan, prepesioz tolez-tolez pilatuta etxaurrean, baita zuhaizpeetan ere gerri bueltan.\nEz da herrietan autoen abiadura mugatuzko iragarkirik edo debekurik, ezta errepide ertzetan ere.\nAutoko irratia hondatuta dugula jabetu gara, agian bateriarik gabe geratu ginen hartan programa ezabatu zitzaion. Kaseta ere ez dabil. Dena mutu beraz. Ezbeharrez jositako bidaia dugu orain artekoa.\nIrratirik jarri beharrik gabeko egunak dira hauek, ez baitugu piperrik ere ulertzen. Nolanahi gertatu beharrekoa gertatuko da eta itzultzean jakingo dugu zer gertatu den.\nGeldo, motel, egin dugu etxera itzulera. Kamioi astunak, trafiko trinkoa, joan-etorri soileko errepidea... 5etan ginen etxean.\n193 kilometro, erreka-zulo eta bailaratxoetan beraietako asko.\nTxori-kantek lasaiagoa egiten dute parke honetako baretasuna.


goiztiri euskaltegia: 2018/05\nZeraingo Jaioberriak taldekoak eta Segurako Gozozaleak taldeko zenbait kide sukalde lanetarako elkartu ziren joan den ostiralean. Euskaltegiko ikasle baten amak pasta goxo-goxoak egiten irakatsi zien. Itxuraz gain, zaporea ere bikaina zuten.\nErrezeta emango ote digute ikasleek? Ea animatzen diren!\nIztueta baserrira bisita\nOrdiziako jubilatuak Lazkaomendiko Iztueta baserrian izan ziren eta euren lana gertutik ezagutzeko parada izan zuten: ukuiluan zeuden behiak ikusi, ikus-entzunezkoaz gozatu, azalpenak jaso...Arratsalde pasa ederra eta aberasgarria egin zuten, irudietan ikus daitekeen moduan.\nEuskara ikasteko aholkuak\nZaldibiako Azkarrak taldekoek aholkuen inguruko lanketa egin dute eta, ondorioz, gomendioak ematen trebatu dira. Hainbat gairen inguruan kaltegarria eta komenigarria dena adierazi dute eskoletan. Oraingoan, euskara ikasteko onuragarria dena azaldu digute.\n- Zer da komenigarria euskara ikasteko?\nIrakasleak ondo azaltzea\nJendearekin hitz egitea\nEtxerako lanak egitea\n- Zer da kaltegarria euskara ikasteko?\nKlasean ez kontzentratzea\nEz hitz egitea\nUdaberrian jaiak izaten dira batean eta bestean, eta plazetan erromeria ugari. Dantza egiteko abagune horiek aprobetxatze aldera, saioa egin genuen atzo Aurtzaka dantza-taldearen eskutik; taldean dantzan aritzeko zenbait pauso ikasi zituzten. Kontzentratuta aritu ziren guztiak, ahalik eta finen, argazki eta bideoetan ikus daitekeen moduan.\nBejondeizuela eta orain plazetan ikasitakoa praktikan jartzera!\nDatorren ikasturterako aurrematrikula eskaintza\nDatorren ikasturtean, euskara ikasten jarraitu edo euskara ikasten hasi nahi baduzue, ez itxaron. Orain izena emanez gero hainbat abantaila izango dituzu eta!\n%5eko deskontua 18-19 ikasturteko matrikularen prezioan\nOrdainketa malguagoa, epe bat gehituta ohiko ordainketa epeei\nLehentasuna taldeak eratzeko orduan\nOrain matrikulatuz gero, ekarpen hau egin beharko duzue aurrematrikula gisa\n240 ordutik gorako ikastaroetan: 120 €\n240 ordu-120 ordu bitarteko ikastaroetan: 100 €\nAprobetxatu AEK-ren aurrematrikula eskaintza berezia. Eman izena ekainaren 19a baino lehen, eta ikasi eta landu euskara gurekin!\nAzkarrak taldeko ikasleek ere bi errezeta bildu dituzte blogera ekartzeko. Otordu bat egiteko lain bada behintzat. Ea gustuko dituzuen!\nAzkarrak taldearen bi errezeta from Goiztiri AEK euskaltegia\nGautxori taldekoek beste otordu eder bat egin dute eskoletan martxan duten ekimen bati esker: tortillometroa. Eskola-orduetan erdaraz hitz egiten duenari marratxo bat jartzen diote paretan ipinitako zerrendan, eta 10 marra pilatutakoan, kide horrek patata-tortilla ekarri behar izaten du gelara. Carlosi egokitu zaio oraingoan eta askari goxoa egin dute bere kontura.\nMaiatzeko AIZU! aldizkaria\nJose Angel Iribar eta Leire Etxanizi elkarrizketak; Armagintzaren museora bisita; Larrunen geroa ezbaian; Gasteizko Eraztun Berdea; familia eta euskara... Askotariko edukiak hilabete honetako alean.\nAEK-ko ikasleek doan jasotzen duzue euskaltegian. Zuk eroso-eroso etxean jaso nahi baduzu, harpidetza egin dezakezu.\nIrakurriz ikasi, ikasiz gozatu: aizu.eus\nGoazen taldeko ikasleek hainbat errezeta proposatu dituzte. Azpiko dokumentuan dituzue jasoak:\nErrezetak from Goiztiri AEK euskaltegia\nGustatu al zaizkizue? Zein prestatuko zenukete?\nEuskarazko txiste eta pasadizo idatzien lehiaketa\nMaite dugu umorea, barre egitea eta ondo pasatzea, ezta? Bada, are gehiago gozatzen dugu hori guztia euskaraz egiten dugunean. Ez al da hala?\nAsmo horiek tarteko, XXVII. Euskarazko txiste eta pasadizo idatzien lehiaketa antolatu dugu.\nZer: euskaraz, batuan edota euskalkian, idatzitako txiste edo pasadizoak.\nEdukia: txiste arrazista edo matxistarik ez da onartuko.\nParte hartzaileak: 16 urtetik gorakoak.\nEpaimahaia: Goiztiri AEKren ikasleak.\nParte hartzeko modua: pasadizo edo txiste idatziak e-postaz bidali behar dira goierri@aek.eus helbidera, izen-abizenak, helbidea eta telefonoa jarrita.\nParte hartzeko azken eguna: ekainak 1.\n1.saria: 5 lagunentzako afaria Ataungo Urbitarte sagardotegian.\n2.saria: 2 lagunentzako afaria, gaueko egonaldia eta gosaria Zeraingo Oiharten.\nParte hartu ekainaren 1a baino lehen!\nIazko sari banaketaren kronika eta irudiak hemen.\nDantza ikastaroa egingo dugu hilaren 22an\nUdaberriak gorputza pizten digula aprobetxatuz, dantza egiteko garaia iritsi zaigu. Hori dela eta, dantza ikastaroa antolatu dugu hilaren 22rako, 18:00etatik 20:00etara, Beasaingo Antzizar kiroldegian. Aurtzaka dantza taldekoek plaza-dantza bat erakutsiko digute, jaietako erromerietan gorputzari eragiteko.\nInteresa izanez gero, hilaren 18a baino lehen eman behar duzue izena gure euskaltegian. Azkar ibili, plaza mugatuak daude eta!\nGoazen taldeko ikasleak erosketen inguruko lanketa egiten aritu dira eskoletan: produktuen inguruko lexikoa, erosterakoan erabiltzeko esamoldeak eta abar. Ikasgela barruan praktika egin ondoren, kalera atera dira ikasitakoak egunerokotasunean erabiltzeko asmoz. Horretarako, Ordiziako azokan izan dira gaur goizean eta ez dira esku-hutsik itzuli etxera. Helburua lortu dute, beraz!\nZeraingo Jaioberri taldeko irakasleak eta ikasleek eztarriak goxatu dituzte kantuan. Zer abestu duten? Bada, kantu klasiko eta ederra: Maritxu, nora zoaz!\nAlaitasuna ematen dute, ezta?\nAuskalo taldekoek Lapurdira egun-pasa egiteko proposamena osatu dute. Sara, Azkaine eta Urruña inguruan ibiltzeko plana idatzi dute, txukun-txukun. Irakurri eta ea zer iruditzen zaizuen.\nGoierritik Lapurdira txangoa from Goiztiri AEK euskaltegia\nPlan polita egin dute, ezta? Orain joatea falta!\nEuskal kantagintza ezagutzen: Vendetta\nAdarra taldekoek euskal kantugintza lantzen jarraitzen dute. Oraingoan, Vendetta taldearen txanda izan da eta euren Udarako gau luzeak abestia ezagutu dute, besteak beste.\nEuskal kantagintza ezagutzen: Vendetta from Goiztiri AEK euskaltegia\nGustuko al duzue kantua?\nHilabete honetako galdera: Zenbat egun iraungo du Euskaraldiak?\nSaria: ekainaren 15ean egingo dugun ikasturte amaierako afarian bi lagunentzako otordua doan.\nParte hartzeko azken eguna: maiatzak 31.\nApirileko saria Txakurtxulo taldearentzat\nLiburuaren nazioarteko eguna noiz izaten den galdetu genuen apirileko lehiaketan, eta parte-hartzaile guztiek aipatu duten moduan, apirilaren 23an izaten da. Ekaitz Goienetxearen Zaldi mamarroa nobela eta Xabier Sarasolaren Haizeak dakar diskoa zozkatu ditugu eta Ordiziako Txakurtxulo taldekoei egokitu zaie saria. Gozatu, lagunok!\nUdako irakurle kanpaina\nAEKren udako irakurle kanpaina martxan da eta, horri esker, liburuak, material didaktikoa eta jolasak merkeago eskura ditzakezue ikasleok. Liburuak mailakatuta daude, gainera, zuentzat aproposenak zein izan daitezkeen jakiteko. Katalogoan duzue udako eskaintza:\nIrakurle uda 2018 from Goiztiri AEK euskaltegia\nEskaera egiteko, honako prozedura jarraitu behar duzue:\nKatalogoan dagoen amaierako orria bete.\nOrdainketa egin, bertan agertzen den kontuan. Euskaltegiaren izena jarri, gure kasuan: Goiztiri AEK.\nEskaera-orria eta ordainagiria irakasleari eman.\nAzken eguna: maiatzak 23.\nAnimatu eta erosi, udan ere modu dibertigarrian euskara lantzen jarraitzeko!\nEkainean ikastaro trinkoa Foruan\nUda iritsi baino lehen, ikasturteko azken barnetegia eskainiko du AEK-k Foruan (Bizkaia), ekainaren 4tik 29ra.\nPrezioa: 536 euro.\nParaje zoragarrian eta herri euskaldun batean euskara praktikatzeko aukera zoragarri hau ez galdu!\nInformazioa/izen-emateak: Gernikako AEK Tel. 946 253 596/673 200 100 gernika@aek.eus


Arakil (ibaia) - Wikipedia, entziklopedia askea.\nArtikulu hau ibaiari buruzkoa da; udalerria gaitzat duena beste hau da: «Arakil»\nArakil ibaia Etxarri-Aranatzen\nArakil (ibaia) (Euskal Herriko ibaien mapa)\n42° 55′ 00″ N, 1° 58′ 00″ W / 42.9167°N,1.96667°W / 42.9167; -1.96667Koordenatuak: 42° 55′ 00″ N, 1° 58′ 00″ W / 42.9167°N,1.96667°W / 42.9167; -1.96667\nArakil ibaia Sakanako bailara zeharkatzen duen ibaia da. Altsasun Burunda ibaia eta Altzania ibaia batzerakoan sortzen da, nahiz eta izena Bakaikutik aurrera eman ohi zaion. Arga ibaiaren emalea da.\n1.2 Zeharkaturiko herriak\nIbaiak guztira 79 km-ko ibilbidea eta 813 km²-ko arroa ditu, horietatik 706 Nafarroan daudenak. Urteko emaria handia da: Asiainen 984 hm³, batez bestekoa 30,912 m³/s izanik. Askotan ur-goraldiak ditu (batez beste 14 urtero), nahiz eta ez diren luzeak (2,5 egun/ur-goraldi). klima ozeanikoaren prezipitazioen ondorioz normalean azaro eta abendu artean dira.\nBurunda ibaia (Altzania ibaia)\n↑ Emaria Oltzan\n↑ Nafarroako Unibertsitatea Los ríos de la cuenca .\nOrriaren azken aldaketa: 30 urtarrila 2019, 16:56.


Gipuzkoako aldun nagusiak Larraulgo hezkuntza zerbitzua 12 urtera artekoa izan dadila eskatu dio Hezkuntza Sailari\n2019ko apirilaren 22a, astelehena | Ordua Euskal Herrian 10:13:30\nMartin Garitanok babesa eskaini zien atzo Eskola Txikien mugimenduari eta Larraulgo (Gipuzkoa) eskolari, atzo bertara egindako bisitan. Eskola Txikien 25. Festa ospatuko da bertan ekainaren 3an, eta horren harira eskola ezagutzeko aukera izan zuen, udal, eskola eta guraso ordezkariek lagunduta. Zigor Etxeburua Euskara Zuzendariak azpimarratu zuen "herri txikiak euskararen harnasgune" direla, eta horregatik biziki dela garrantzitsua "herri hauetan bertako eskolak izatea".\nMartin Garitano Larraulgo ikasle, irakasle, guraso eta udal ordezkariekin.\nGoizeko 10:00etan plazan egin zieten Garitano eta Etxeburuari harrera Eskola Txikien Koordinakundeko Mikel Olanok, Larraulgo alkate Xabier Mujikak, lau zinegotzik eta Larraulgo Guraso Elkarteko kideek. Elkarrekin egin zuten umeen mundurako bidaia: Haurreskolan duten espazio zabala eta zaintza ia esklusiboa ikusi zuen lehenik Martin Garitanok. Eskolumeen txanda iritsi zen gero; 2tik 8 urtera arteko haurrak biltzen dituzten 3 gelak bisitatu zituen eta irakasleek azaldu zizkieten eskola txikien ikaskuntza ezaugarri batzuk: txikiek handiengandik ikasten dutela eta handiek irakasle rola betetzen dutela. Eskolako baratzean aldatu berri diren letxu eta gainerakoak ikusi eta hurrengo ikasturtean konpost ontzia jartzeko proiektua dagoela jakinarazi zieten gurasoek. Gela barruko errealitatea ikusteaz batera, bertako hezkuntza zerbitzuaren berri ere jaso zuen Garitanok: 12 urtera arte bertan eskolatzeko prest daude gurasoak (25 ikasle daude 2tik 8 urtera) eta azpiegiturak Udalak jartzen eta mantentzen ditu. Legearen eskakizun denak betetzen ditu Larraulek, aldiz, 8 urtera arteko baimena soilik eman die egungo Hezkuntza Sailak (Asteasuko Pello Errota ikastetxeko gela izaerarekin), aurreko Eusko Jaurlaritzak Larraulen 12 urtera arteko eskola propioa izateko hartu zuen agindua hautsiz.\n"Herriaren bihotza", "euskararen harnasgune"\nUdaletxeko Areto Nagusian egindako agerraldian, Martin Garitanok azaldu zuen Gipuzkoako Foru Aldundiak herri txikien aldeko apustua egiten duela, "Gipuzkoan herri txiki asko izanik lurralde orekarako hauek garatzea beharrezko baita". Eta baieztatu zuen "eskolak direla herri hauen bihotza" eta horregatik dela oinarrizkoa hauek mantentzea. "Horregatik, Eusko Jaurlaritzako Hezkuntza arduradunei eskatzen diet Larraulen 12 urtera arteko zerbitzua eman dezatela" bukatu zuen.\nMikel Olano Eskola Txikitako Gurasoen Koordinakundeko Lehendakariak biziki eskertu zuen Foru Aldundiak emandako laguntza: "Babestuak sentitzen gara. Ez dira garai errazak eta Aldundiarekin elkarlanean aritzea da gure nahia" gehitu zuen.\nXabier Mujika Larraulgo alkateak ziurtatu zuen "Udalak eta gurasoek argi dugu Larraulen 12 urtera arteko zerbitzua dagokigula, legeak jartzen dituen baldintza guztiak betetzen ditugulako. Eta hori lortu arte lan egingo dugu, kosta ahala kosta". Ekainaren 3an Larraulgo festan parte hartzeko gonbidapena luzatu zuen.\nZigor Etxeburua Euskara Zuzendariak azpimarratu zuen eskola txikiak euskararen biziraupenerako estrategikoak direla, "Larraulen eta herri txikietan bertako eskola edukitzea ona da herri hauentzat, baina baita hirientzat eta Euskal Herri osoarentzat ere, euskarari harnasa ematen baitiote".\nLarraulgo guraso Estitxu Eizagirrek azaldu zuen Eusko Jaurlaritzak festa antolatzeko urtero ematen zuen 10.000 euroko dirulaguntza ukatu diela, eta festa aurrera atera dela Gipuzkoako Foru Aldundiak urteroko laguntza mantendu izanari esker, gainerako babesleekin eta herritarren laguntzarekin batera. Aurreratu zuen festa arrakastatsua izango dela espero dutela eta emaitza ekonomikorik utziko balu, 12 urtera arteko zerbitzua lortzeko eta azpiegiturak osatzeko erabiliko dela.


Bilboko Beclever enpreseak saria lortu dau\nBizkaia Irratia 2014-11-03 00:00\n2011. urtean gazte ekintzaile batzuk sortutako enpresea da eta aurreko hilean Espainiako monitorizazino eta errendimendu analisi arloan laguntzaile onena izendatu dabe. Aiert Azueta da Beclever-eko sortzaileetariko bat da.\nBilbaoArten Mika Murakami artista japoniarraren 'Zaindariak' erakusketea ikusgai dago\nBizkaie! 2014-11-03 00:00\nBilbao Artek produkzino propioko zazpigarren erakusketea eskainiko dau zemendiaren 21era arte, aurtengo azkena. Mika Murakami artista japoniarra dogu erakusketa honetako protagonista, Bilboko arte-zentro honetako erakusketa aretoan ikusgai jarri dituan magiaz betetako Zaindariak lagun dituala. 2013ko artista egoiliarra izanik, Mika Murakamik bere iratxoak ekarri ditu eskulturetan, instalazinoetan, inprimaketa lentikularretan eta mikro-inprimaketetan batuta, ikusleak obrak ondo aztertzera behartuz, urrutiko begirada azkar batez erakusketa honetako misterio batzuk galduko leukiezalako.\nErakusketea publikoarentzat edegita egongo da Bilbao Arteko erakusketa-gelan zemendiaren 21era arte, 17 ...\nMikel Peruarenak 'Su zelaiak' nobelea aurkeztu barri dau\n1914ko Mundu Gerran, Baionako Infanteriako 49. Erregimendua ardatz hartuta, Euskal Herriko makinatxu bat soldaduk bizi izandakoak jaso ditu Mikel Peruarena hernaniarrak Su zelaia (Susa) nobelan. Ipar Euskal Herrian, 6.000 lagun hil ziran, eta beste hainbat zauritu. Belaunaldi oso bat galdu zala dinoe adituek.\nOrain ehun urteko gerrearen ganean gauza handirik ez dakigula konturatzean ekin eutson istorioari Peruarenak, 36ko gerreak Hegoaldean egin eban beste kalte egin ebala Iparraldean 14koak ikusita. Kontakizun gordina da Su zelaia. Nobelearen hasieran hainbat personaia agiri ...\nAitzol Atutxa: 'Ia txapel honek erreferentzia lez balio dauen Bizkaian, ia afizinoa biztuten dan'\nAizkolaritzearen historian data berezia izan zan urriaren 26a, izan be lehenengoz bizkaitar batek irabazi eban Euskadiko Aizkolari Txapelketea, Aitzol Atutxa 26 urteko dimoztarrak hain zuzen be. Aizkorea ez dala nafar eta gipuzkoarren kontua bakarrik erakutsi dau. Berau zan bizkaitar bakarra finalean, eta aizkolari gazteena bere bai. 40 minutu behar izan zituan behar guztiak egiteko: lau kanaerdiko, 60 ontzako lau eta lau oinbiko. Jokatutako laugarren finala dau hau, eta igazko bigaren postuaren ostean, lortu dau txapela Bizkaira ekartea. Beharrean harrapau dogu ...\nKurt Elling kantariak eta Bilbao Orkestra Sinfonikoak amaierea emongo deutsie 365 Jazz Bilbao zikloari\nKurt Elling abeslariak eta Bilbao Orkestra Sinfonikoak (BOS) kontzertu bi eskainiko ditue denporaldi honetako 365 Jazz Bilbao zikloari amaierea emoteko. Euskalduna Jauregian izango dira Jazz Gaua izeneko kontzertuok, zemendiaren 6an eta 7an, arratsaldeko 19:30ean.\nOrkestra bilbotarra zuzentzeko ardurea Nabil Shehata kuwaitarrak izango dau, eta Paul Simon, Duke Ellington, Eden Ahbez eta Betty Carter lako artisten lanak interpretauko ditue, besteak beste, zikloaren antolatzailea dan Bilbao 700 Fundazinoak jakinarazo dauenez.\n365 Jazz Bilbao zikloaren 2014ko edizinoaren lehen zatia zezeiletik bagilera ...\nBermeoko Arrantzale Museoa, atzera be zabalik\nUrte bian egon da zarratuta Arrantzale Museoa, zaharbarritze lanetan. Bizkaiko Foru Aldundiak espazioa birmoldatu edo proiektu museografikoa eguneratzeko 1,2 miloe euroko inbersinoa egin dau. Ikerketa-lanetan dabilzala, aspaldiko aztarnak topau ditue ganera. Kultur ondareari buruzko informazino baliotsua dala dinoe arduradunek, historian emendako erabilerak eta balio arkitektonikoa erakusten ditu eta.\nBizkaiko Ahaldun Nagusi Jose Luis Bilbaok, Kulturako Foru diputadu Miren Josune Ariztondok, Lehendakaritza diputadu Unai Rementeriak eta Bermeoko alkate Idurre Bidegurenek zaharberritutako instalazinoak bisitau ditue gaur goizean.\nErtzilla Torrea izenez ...\nAthleticen susperraldia astelehenetako kirol tertulian\nAthleticek Sevillari irabazitako partidua aztertu dabe Hesperia Bilbao hotelera hurreratu diran gonbidatuek, Jose Luis Artetxe eta Juan Carlos Latxaga kazetariek, Ramon Basalduagaz batera. Portoren aurka eguaztenean jokatu beharreko neurketea be jorratu dabe eta baita asteburuko beste kirol emoitzak be.\nBilboko Alondigeak hóPLAY 2014 Bideo-joko Independenteen Nazinoarteko Lehiaketako 32 finalistak aukeratu ditu\nBilboko Alondigeak zemendiaren 27tik abenduaren 3ra Alondigan ospatuko dan hóPLAY Bideo-joko Independenteen Nazinoarteko Lehiaketako V. edizinoko 32 proiektuak aurkeztu ditu. Finalista honeek bosgarren edizinoan aurkeztutako 112 proiektutatik aukeratuak izan dira.\nLehiaketa honen helburua, bideo-joko barritzaileak, originalak eta heziketea bultzatzen dabenen artean, lan onenak saritzea da.\nEdizino barri honek nazinoarteko presentzia garrantzitsua dauka eta, besteak beste, Norvegia, Frantzia, Holanda, Japonia, Mexiko, Ingalaterra eta AEBetatik jaso ditue lanak. 32 proiektu finalistetatik, 18 estadukoak dira, 8 nazinoartekoak eta 6 euskaldunak.\nAutoestimua indartzeko urrezko hiru puntu\nBeñat Zarrabeitia 2014-11-02 17:16\nGaraipen garrantzitsua lortu du Athleticek Sevillaren aurka gaur San Mamesen. Adurizen golak eta talde osoaren ekarpen sendoak Emeryren jokalariak merezimendu osoz gainditu ditu. Ligan bi partida errenkadan irabazi ondoren, lehoiek arnasa hartzeaz gain, konfiantza berreskuratu eta berriro ere gorantz begiratzeko beta hartzen dute. (1-0)\nGantxiloa egiteko ikastaroa\nAtxurigorri 2014-11-02 11:05 Oharrak\nAsteartetan, 19:00etatik 20:30etara, azaroaren 11tik abenduaren 16ra, Atxuriko udaltegian.\nItzartzeko goiz ederra\nIker Elorriaga 2014-11-02 10:24 Kirolak\nAthleticek Sevillaren aurka jokatuko du goizeko hamabietan San Mamesen. Irabaztea, hiru puntuez gain, taldea esnatu den seinale izango litzateke, asteazkenean Portoren kontra jokatuko duen partidurako gogoak berpiztuz.\nUrriko boletina (udalbatzaren laburpena, Plaza Biribila, Memoria Historikoa, Aitziber Ibaibarriaga)\nEHBildu Bilbo 2014-11-02 00:02\nKontsultatu hemen urriko Udalbatzaren laburpena: Urriko udalbatzarra\nUdako tenperaturaz hasi da BIME jaialdia\nAne Zabala 2014-11-01 12:28\nDomu Santu eguna gaur\nBizkaia Irratia 2014-11-01 11:30\nBilbao Zerbitzuak soziedadeak dispositibo berezia jarri dau martxan, Domu Santu jaia dala eta.Bihar arte Bilboko hilerriko ordutegia goizeko 08:00etatik 19:00etara luzatuko da.\n20 urte zinea euskeraz egiten tinko\nTinko euskera alkarteak orain dala 20 urte erabagi eban umeentzat zinea euskeraz egin behar ebala. Horretarako beharrizana ikusi eben eta ordutik 100 pelikula, 5.000 emonaldi eta 750.000 ikusle euki dabez.\nEuskeraz egin daben azkenengo filmea Donostiako Fantasiazko eta Bildurrezko Zinemaren astean aurkeztu dabe. 'Yugo&Lala' pelikula txinatarra da egin dabez azken hori eta Europako estreinaldia ganera euskeraz izango da.\n‹‹ Aurrekoak 1 2 3 4 ... 2080 2081 2082 2083 2084 2085 2086 2087 ... 2352 2353 2354 2355 Hurrengoak ››


Justizia Saileko Epaibi arloak abokatuentzako garatu duen tresnaren funtzionamendua azaltzen duen bideoa argitaratu du. Tresna honen bitartez, abokatuek errazago egin ahal izango dituzte euskaraz epaitegira zuzendu beharreko demanda, errekurtso eta gainontzeko idazkiak.\nTresna honetan, euskara juridikoaren gaineko 220.000 itzulpen-unitate baino gehiago aurkitu ahal izango dituzte abokatuek (legeak, epai zein epaitzak, eredu judizialak, epaitegietako lexiko bateratua...). Eta ez hori bakarrik, abokatuek erabiltzen dituzten formulario juridiko asko dago bertan (bukatutakoan 1.000ren bat izango dira).\nEta azkenik, Epaibi euskaraz dauden lege guztien kontsulta egiteko aukera berri bat garatzen ari da, BOEk daukanaren antzekoa, eta abokatu zein epaileen beharrei egokitua beti ere.\n2014ko martxoaren 20ean argitaratua. Honi buruz gehiago irakurri: Bideoak. Iruzkin bat egin.\nHipoteka-bitartekaritzari buruzko bideoa\nAzken urteotan, familiak gainzorpetu egin dira krisi ekonomikoa dela eta. Honen ondorioz, familia askok etxea galdu dute edo galtzeko arriskuan daude. Hau saihesteko, Eusko Jaurlaritzak hiru neurri martxan jarri ditu: zorpetutako familien eta finantza erakundeen arteko bitartekaritza zerbitzua eskaini, etxetik kaleratuak izan direnei alokairu soziala eskaini eta hipoteka-mailegua kontratatzeko orduan, aholkularitza zerbitzua eskaini.\n2014ko martxoaren 5ean argitaratua. Honi buruz gehiago irakurri: Bideoak. Iruzkin bat egin.


Ane Baraiazarra eta Jone Goiri, kaleratuta - aikor.eus\nAne Baraiazarra eta Jone Goiri, kaleratuta\nAikor aldizkaria 2018-03-05 13:37 Kirolak Larrabetzu\nAne Baraiazarra eta Jone Goiri larrabetzuarrek Binakako Laboral Kutxa Emakume Master Cup pilota txapelketaren final-laurdenak jokatu zituzten atzo, martxoaren 4an, Markinako frontoian. Larrabetzuarrek 18-8 galdu zuten partida Nagore Aramendi eta Oihana Unanue azpeitiarrek osatutako bikotearen kontra eta, ondorioz, txapelketatik kanpo gelditu dira. Ane eta Jone txapelketan aurrera egitea lortu zuten txorierritar bakarrak ziren.\n“Txapelketaren hasieran, ez genuen hain urrun heltzea espero; beraz, pozik gaude egin dugun ibilbidearekin, iaz baino hobeto egin dugulako. Hala ere, apur bat triste gaude atzoko partidan gure maila eskaini ez genuelako. Arerioek beste era batean jokatu zuten: lasaiago, piloteoan, gure akatsaren zain. Guk, aldiz, azkar bukatu nahi izan genituen tantoak. Partida luze egin zitzaigun eta urduri jarri ginen. Pena izan zen, baina datorren urtean berriro saiatuko gara”, esan digu Jonek.\nAntolatzaileen esanetan, Markinan egin zen pilota jaialdia “kalitate handikoa” izan zen. “Neskek norgehiagoka lehiatuak eskaini zizkiguten, pilotalekura hurbildu zen ikusle andanaren gozamenerako”, esan dute ohar batean. Pilotari gipuzkoarrak nagusitu dira promozio mailan, batez ere azpeitiarrak. Izan ere, Aramendi eta Unanuez gainera, hauek izan dira final-erdietarako txartela lortu duten bikoteak: Alaitz Badiola (Azpeitia)-Oihana Orbegozo (Azpeitia); Maddi Unanue (Azpeitia)-Naroa Agirre (Zestoa); eta Ainhoa Urien (Abadiño)-Amaia Vicario (Donostia).\nLaboral Kutxa Emakume Master Cup pilota txapelketa laster bukatuko da. Hurrengo hitzordua Zamudioko pilotalekuan izango da martxoaren 11n, Lehen mailako final-laurdenak bertan jokatuko baitira. Ostean, bi kategorietako final-erdiak Oñatin jokatuko dira martxoaren 18an. Eta azkenik, martxoaren 25ean, Eibarko Astelena pilotalekuan, final handiak.\nLarrabetzu / Kirolak\nDavid Naredo aizkolaria nagusitu zen Larrabetzun\nArrizabalaga, frontball munduko txapeldunordea\nUritarra taldeak Liga irabazi du


Zerbitzuak – MoMarkitektura\nzergaitik hautatu gure zerbitzuak?\nEskala nahiz izaera ezberdineko proiektuak garatzeko aukera ematen duen lantalde multidisziplinarrarengatik, besteak beste; proiektu guztietan prozesu osoaren jarraipena egiten delako lehenengo ideia eta hasierako marrazkietatik proiektuen azken urratseraino, barne-diseinua barne.\nKasu partikular bakoitzari beharraren araberako konponbidea topatuko zaio, eskaeraren arabera denbora, aurrekontua eta kalitatea aurrejarriz.\nEstalkiak _ Fatxadak _ Igogailuak\nEraikinen egungo egoera egokitu eta hobetu aldera, kasuan kasu, era guztietako azterketak eta konponbide ezberdinen proposamenak garatzen dira; eraikinetan denborak eta ingurugiroak eragindako kalteak zuzentzeko.\nOztopo arkitektoniko horizontal nahiz bertikalak ezabatzeko igogailuen instalazio proiektuak; hezetasun arazoak ekiditzeko eta eraikinaren kanpokaldeko kalteak zuzentzeko estalki+fatxada erreformak.\nEraikuntzen azterketa teknikoaK (EAT) _ Eraikinaren Ebaluazio Txostena (EET) _ Zertifikatu energetikoak (EEZ)\nEgungo legedia betetzeko eta hauen baldintzetara egokitzeko beharrezko diren zertifikatu ezberdinak gauzatzen dira. Halaber, zerbitzu publikoetan zertifikatuen tramitazioa bideratzeratzeko pausoak ere kudeatzen ditugu.\nEraikinek ahalik eta etekin handiena izan dezaten proposamen ezberdinak garatu daitezke.\nEraikuntza proiektuak _ Obra lizentziak\nSustatzailearen behar eta nahietara egokitzeko ahaleginetan proposamen ezberdinak jorrazen ditugu azken proiektua garatu aurretik.\nProiektua aurrera ateratzeko eman behar diren pauso guztiak (proiektuaren visatuak + obra lizentziak) eta obrako prozesu osoaren zuzendaritza egiten ditugu; prozesuaren jarraipen osoa eskeintzen dugu: proiektuaren lehenengo ideietatik obrako azken lanetaraino.\nHirigintza proiektuak _ Iharduera lizentziak\nPlaneamendu eta hirigintza proiektuak espazio publiko nahiz pribatuenak; legediaren garatzea eta espazioen azterketa gauzatzen ditugu azalerak erabat definitzeko.\nIharduera ezberdinen tramitazioak bideratzen ditugu: legediaren araberako definizioa eta beharrezko dituen instalazioen deskripzioa egiten duen iharduera proiektua eta honen bideratzea dagokion instituzio publikoetan.\nBarne erreformak _ Zahar-berritze lanak\nEra guztietako erreforma lanak gauzatzen ditugu: etxebizitzak osotasunean edo, behar eta nahien arabera azalera zati batean. Proposamen ezberdinak egiten ditugu, kasuan kasu, beharretara eta norberaren egunerokora egokitzeko. Lokalen nahiz garajeen egokitzapenak ere bideratzen dira hezetasun nahiz aireztapen arazoak ekiditzeko eta espazioak birgaitzeko.\nArkitektura jasangarria _ Ekologikoa\nGarapen iraunkorraren bila proiektu eta obren oinarrietan garrantzi handia ematen diogu ingurugiroaren errespetuari.\nKontsumoa mugatu errekurtso naturalek energia (edo kasuan kasu dagokiona) bir-sortzeko behar duten denbora gainditu ez dadin.\nEnergia naturalen lantzea eta bideratzea ahal den neurrian eguneroko beharretan erabiltzeko.\nOndakinen kudeaketa egokia. (beti ahalik eta ondakin gutxien sortzeko ahalegina bultzatuko da)\nInertziaz lan egiteko joera izan ohi da, erraztasunak lanaren egokitasunari gainjartzen zaizkio. Hau ekiditzeko lan bakoitzaren aurrean proposamen eta bide ezberdinak jorratzen ditugu erantzun onena ematearren. Materialen erabilerak +portaerak, instaladoreen aholkuak, eraikuntza mota ezberdinen prozedura+abantailak,… ikertu eta aztertzen ditugu emaitza onenak lortzeko. Asistentzia teknikoa eta obretarako erraztasunak lantzeaz gain aholkularitza judiziala ere eskaintzen dugu arkitektura arloan.\nKonfiantzazko lan taldea\nSektore ezberdinak garatzen dituen esperientzia handiko lantaldea dugu. Gure helburua bezeroei ahalik eta erraztasun handienak eskaintzea da; horretarako, lan-prozesuko arlo guztietan beharrezko diren adituak eskuragarri ditugu.\nKasuan kasu, lan taldetik nahi edo beharko lirateken langile edo teknikoak kontratatuko dira.\nUrtetako eskarmentuak eskaintzen duen garantia eta jakintza ziurtatuta izango da kasu guztietan.


Hilketa lokartua liburua - Agatha Christie - Karrikiri Euskal Denda\n> Liburuak>Narratiba>Hilketa lokartua\nItzultzailea: Xabier Aristegieta\nGwenda beldurtuta dago. Oso beldurtuta. Berak eta bere senarrak etxe polit bat erosi dute Ingalaterrako kostaldean, baina gauza oso bitxiak gertatzen hasi dira.\nEtxea zaharberritzeari ilusioz beteta ekin dion arren, badirudi Gwendak behin eta berriro etxe horren iraganarekin egiten duela topo… are gehiago: badirudi Gwendak bereiraganarekin egiten duela topo. Nola liteke, ordea? Gwendaez baitzen lehendik inoiz izan Ingalaterran.\nEta zergatik sentitzen du halako izua eskaileretatik beheko aldera, etxeko sarrerara, begiratzen duen bakoitzean? Marple andereñoak Gwendari bere estualditik ateratzen laguntzeko asmo osoa dauka. Baina batak nahiz besteak kemena beharko dute. Izan ere, aspaldi gertaturiko hilketa bat argitu beharra suertatu zaie. Urte askoan lokartuta egon den hilketa bat. Baina hiltzailea ez dago, ez, lotan…


Apiterapia - Orokorra - Azpi tutuduna: varroaren kontrako beste metodo bat\nJean Pierre Le Pabic erlezain frantsesak Varroari aurre egiteko metodo alternatiboa proposatu du, dagoenekoz beste erledun batzuk ere usatzen ari direna: erlauntzen azpiko oholaren ordez tutuz osatutako azpikalde bat ipintzea. "Hapykeeper" du izena sistemak, eta berari erosteko posibilitateaz gain Interneten ipini ditu sistema norberak etxean nola antolatu erakusten duten irudiak.\nLe Pabicek baino lehen 1993an Marcel Legris erlezainak egin zituen antzeko sistema batekin saioak Marseillan, baina azkar etsi omen zuen eta fabrikatzeari utzi, kobratu zezakeen prezioaren aldean egitea garestiegi kostatzen zitzaiolako. 2002an Le Pabicek ondu zuen estreinako sistema, eta orain Frantzia osoan saltzen ditu. Varroari aurre egin dioten erle basatiei erreparatzetik sortu da Hapykeeper, ulertu uste izan delako basoko erlautzetan sartzen diren zorriak eroritakoan galdu egiten direla, eta ez azpiko zoruan geratu zurezko erlauntzan klasikoetan bezala.\nAberaskatik eroritako Varroak "jokoz kanpo" uzteko ahalegin gehiago ere egin izan da aurretik, azpian sarea ipinita, baselina usatuz, eta beste. Le Pabicek uste du bere sistema hau askoz hobea dela. Funtsean, azpiko oholaren ordez metakrilatozko tutuak ipintzen zaizkio hondoan erlauntzari, tutuok koadro edo aberasken parean doaz eta tutuen artean Varroa erortzeko moduko zirrikitu estua. Sistemari buruzko xehetasunak joan den azaroan Errumaniako Iasi herrian ingelesez emanda bezala irakur daitezke eta frantsesez berriz irudi eta guzti Hapykeeper tresna eskaintzen duten webgunean.


Txistulariek pregoia, Idiazabalen - Euskal Herriko Txistulari Elkartea\nTxistulariek pregoia, Idiazabalen\nBy txistulari 2018 Urtarrila 26 2020 Martxoa 17 Berriak\nArgazkia: Idiazabalgo 2011ko Txistulari Alardea. Festak.com\nSan Blas jaietan murgiltzeko prest dira Idiazabalen. Urtero entzuten dira txistu doinuak bertan, baina aurtengoak, bereziak izango dira: pregoia emango du Birigarroa Txistulari Taldeak, eta alardeak 25. urteurrena izango du.\nGaur bertan, urtarrilak 26, arratsaldean sumatuko da festa giroa Idiazabalen. Izan ere, San Blas jaiak ate-joka dira. Pregoia otsailaren 2an emango bada ere, lehenagotik murgilduko dira festa giro horretan, eta nola ez, txistulariek izango dute zeresanik bertan.\nBatetik, urtarrilaren 27an, txistulari ohien kalejira egingo da herrian, 19:30etan abiatuta, eta ondoren, 20:00etan hasita, Idiazabalgo Txistularien Alardea izango da, Zelaako kiroldegian; aurtengoan, 25. urteurrena ospatuko da, gainera.\nHurrengo egunetan ere ekitaldi gehiago izango dira, baina jaietako pregoia, eta Axari jaitsiera otsailaren 2an egingo dira, iluntzeko 20:00etan. Pregoi hori emango duena, aurten, herriko Birigarroa Txistulari Taldea izango da.\nOhore hori jasota ere, lanean segiko dute txistulariek, eta otsailaren 3an, goizeko 10:00etan, kalejiran aterako dira. San Blas jaiak otsaialren 5ean bukatuko dira.\nEgitarau osoa, hemen.\nAndosilla eta Ziburutik, Tafallako Dianara\nTxistu irakasle bila, Agoizko Musika Eskolan\n943 528 613 / 688 842 894\nPablo Iglesias 10, 1.C\n20100 Errenteria (Gipuzkoa)\nPasahitza? Bazkide izan nahi dut


Argentina meatze lege berri pasatzeko aste honetan - China JP Metal eta Ekipamendua\nTelefonoa: + 086-010-88696156\nHorizontala Minda Pump\nAH Metal Orlada Minda Pump\nAhr Rubber orlada Minda Pump\nHH presio handiko Centrifugal Pump\nL Metal Light Duty Minda Pump\nM Metal Minda Pump\nZJ Filter Press elikadura Pump\nZGB High Performance Minda Pump\nBertikala Minda Pump\n40PV-SP Eraztun Drive Sump Pump\n65QV-SP bertikala Sump Pump\nSand (Gravel) Ponpa\nG eta GH Series Pump\n450WN Dredge Ponpa\n500WN Dredge Ponpa\n700WN Dredge Ponpa\nMinda Pump piezak\nPoliuretano Material Higadura atalak\nA05 High Chrome Alloy Higadura atalak\nRubber Material Higadura atalak\nArgentina meatze lege berri pasatzeko aste honetan\nArgentinako agintariek, industria jokalari eta sindikatuek espero dira aste honetan espero luzea federal meatze-hitzarmena indarrean dagoen araudia bateratzen herrialde osoan, ahalegin etengabeko jauzi hasteko sektoreko inbertsioa zati gisa sinatzeko.\nNazioa, meatze inbertitzaile gogoko behin, bere bizilagun Txile eta Peru atzean behera egin du kobrea, urrea, zilarra eta zinka gordailuak aberatsa dituen arren.\nOrain arte, tokian tokiko arauak ez ziren bakarrik gogorra, baina baita anitza, herrialdeko 23 probintzietan zianuroa erabilera debekua osoa ingurumen kezkak baino gehiago izatea zazpi batekin.\nBulegoan hartu 2015 amaieran hasi zenetik, presidente Mauricio Macri izan da herrialdeko meatze industria berpizteko neurriak hartzeko. Lehenengo direnak bat izan zen 5% zerga baten ezabatuz meatzaritza eta energia enpresek iaz otsailean.\nArgentinan egin herrialdearen kanpo irabaziak bidaliz atzerriko meatze enpresa debekua baliogabetu zuen.\nOrain, bere administrazio bat gainditu ingurukoa da nazio meatze lege sektoreko inbertsioa bikoiztu $ 25 milioi zortzi urteotan - itxaropenak Macri en asmo handieneko helburua bide horretan laguntzeko.\nAurreko presidenteak Cristina Fernandez, nor Under egoera horrek rol handitu , Argentina jaso bakarrik $ 10 milioi 2007-15 aldirako. Garai hauetan zehar, Txileko meatze inbertsioak izan ziren $ 80bn eta Peruko $ 52bn.\nLege berria, tokiko paper La Opinión Austral txostenak (gaztelaniaz), ustezko zerga egonkortasuna emateko inbertitzaile, laguntza tokiko gobernuen gatazkak saihesteko eta meatze tokiko komunitateen babesarekin irabazi baino gehiago, moda berean, aurreko gobernuak egin zuen bezala petrolio-industria batera. Baina BMI Research analista arriskuak berehalako hori Mecri planak zapuzten liteke ohartarazten:\n"Ahulagoa-baino-espero Q117 datu ekonomikoak proposatzen gorabeherak gure Iragarpen arriskuak ide benetako BPG% 3,1 hazteko 20 17 eta politika berriro huts egiteko aukera dagoela hazkunde potentzial ahuldu du," idatzi zuten. "Bada hazkundea organikoa ez duela datozen hilabeteetan solidoa, Macri koalizio ahal izateko urriaren epe ertainean hauteskundeetan ahuldu daiteke, bertan ikus zezakeen politika ekonomiko gehiago interbentzionista bere aurrekoek (...) politikak aldera hazbeteko meatzaritza industrian dagokienez, edozein shift Macri enpresa urrun errespetatzen erreforma inbertsio eta ziurgabetasuna igotzen epe ertainean hauteskundeetan den jakitea litzateke ziurrenik atzeratzen batzuk final inbertsio erabakiak ".\nGMI en adituek diotenez, beste arrisku egingo meatzariak 'ur-erabilera da, hau da, litekeena enpresa eta tokiko komunitateak eta arau osagarriak liderra arteko tentsioak heighten Lupa handitu datoz.\n"Meatze industria hazkunde laguntzeko federal mailan provincial gaiak, tokiko oposizio eta presio politikoa Argentinako erakargarritasuna meatze inbertsioaren helmuga gisa minik izan konpentsatzeko arreta espero dugun bitartean," BMI ondorioztatzen.\nPost denbora: May-10-2017\nFaxa: + 086-010-88696156\nChina dio ez dela nirea ...\nChina bilatzen bere asmo kezka mineral-aberatsa Antartikako uxatu astelehenean, esaera ofizial bat Bei batekin ...\nArgentina meatze new la pasatzeko ...\nArgentinako agintariek, industria jokalari eta sindikatuek espero dira aste honetan espero luzea federal meatze batean ados sinatzeko ...


Euskal artearen azterketa sustatzeko helburuz - Nontzeberri\nHasiera/ARTEA/Euskal artearen azterketa sustatzeko helburuz\nEuskal artearen azterketa sustatzeko helburuz\nBilbao Bizkaia Kutxa Fundazioak eta Bilboko Arte Ederren Museoak “museoko bildumari buruzko ikerketa eta euskal artearen azterketa sustatzeko asmoz” sortutako bi beka emateko lehiaketarako deialdia egin dute.\nBekek urtebeteko iraupena izango dute gehienez, baina, ikerketaren garapenak hala eskatzen badu, epea luzatzeko aukera aztertuko da. Hileko 1.000 euroko diru-saria aurreikusten da, hiruhilekoen amaieran ordaintzekoak.\nProposatutako ikerketaren memoria, proiektuaren, helburuen, metodologiaren eta kronogramaren deskribapenarekin bidali beharko da. Eskatutako dokumentazioa azaroaren 15a baino lehen aurkeztu beharko da Bilboko Arte Ederren Museoan.\nBilboko Arte Ederren Museoan dituzue bete beharreko guztiak.\nKulturaz blai dator “Marabilli Sormen Festibala”, Ondarroara\nMabi Revueltak txikitako amets baten imajinarioa bildu du Bilbaoarten


Nortzuk garen | Musikorta\nMUSIKORTA ez da grabaketa estudio soila. Hemen audioarekin zerikusia duten zerbitzu guztiak eskaintzen ditugu: Disko edota maketen grabazio eta nahasketa, masterizazioak, euskarrien digitalizazioa (kasette eta bobina zaharrak CDra pasatu, adibidez), estudioaren alokairua teknikoarekin edo teknikaririk gabe, kuña publizitarioen grabaketa, soinu ekipoen diseinua (tabernak, aretoak, sonorizazio handiak…) eta konponketa, zuzeneko ekitaldietarako teknikari zerbitzuak, zuzeneko kontzertuen grabaketa zerbitzua, estudio akustikoak, soinu ikastaroak, aholkularitza… Soinua da gure pasioa. Kontsulta gaitzazu.\nMUSIKORTA estudioa 1998an jaio zen, Xabi Nabarro “Jota” eta Paulillo Erdozia batu eta bide berri honi elkarrekin ekitea adostu zutenean. Amorotoko Goiogane baserriko korta zaharrari bizi berri bat ematea deliberatu zuten eta, beraien eskuekin, goitik behera berritu eta prestatu zuten lekua, MUSIKORTA estudioa sortuz.\nBide ezberdinak izan dira bi pertsona hauenak. Batetik, Paulillo ETSAIAK taldeko sortzaile eta bateriajole lekeitiarra dugu. 8 diskoko eta 20 urteko bidea du egina musika munduan, eta informatika musikalean ikasketak egindakoa da, eta esperientzia handikoa.\nBestetik, Jota, teknikari moduan eskarmentu handiko gizona da. 1980an bere lehenengo sonorizazioa egin zuenetik, makina bat arlotan ibilitakoa da: teknikari, elektronika lana, musikaria… 1986an egin zituen grabaketari buruzko bere lehenengo ikasketak Madrilen, eta ordutik hona ikastea izan du beti helburu. Baita aurrerantzean ere. Azken hamasei urtean Bilboko Kafe Antzokiko soinu teknikaria da, bertan 4.000tik gora direlarik bere esku artean pasatu diren taldeak.\n4 erantzun “Nortzuk garen” bidalketan\nurki gojenola ibarloza, 23:57 2013/05/12 zera dio:\nzuen web gunean saltseatzen haritu naiz jijiji\nta soinu ikastaroak eskeitzen dituzuela irakurri dut\nnoiz ematen duzue?\nzenbat denborakoak izaten dira?\neskerrik asko erantzunaren zain\nJota, 07:19 2013/05/13 zera dio:\nIkastaroak udaran izaten dira, lau ikasleko taldetxoa osatu ezkero. Iraupena hilabetekoa edo bi hilabetekoa izan daiteke, astean bost egun, goizero 4 ordu. Bertan soinuaren teoria pixka bat, praktikak estudioan, talde baten grabaketa, praktika digitalak (sekuenziadoreak, e.a.), eta zuzeneko sonorizazioen sekretuak.\nurki gojenola ibarloza, 23:02 2013/05/13 zera dio:\naaa lastima nik udan goizetan lana daukat…\narratsaldeetan libre izaten dut baña…\nta zenbat balio du ikastaroak?\namoroton egiten dira?\nJota, 13:30 2013/05/14 zera dio:\nGoiz edo arratsaldez, hori ikasleen araberakoa da, nahiz niri arratsaldez hobeto datorkidan. Baina moldatu naiteke. Arazoa taldea osatzea izaten da, lau lagunekoa. Ikastaroa 80 ordukoa bada (hilabete bat) 400€ balio du, eta 700€ 160 ordukoa bada (bi hilabete). Ikastaroak Amorotoko Musikorta estudioan egiten dira, zuzeneko praktikak kenduta, hauek Bilboko Kafe Antzokian egiten dira.


Zorioneko Gabonak — Eibar.ORG | Eibarko peoria\nHemen zaude: Hasiera / Blogak / Etiam / Zorioneko Gabonak\nA ver neska/mutilok; Etik esaten duenez gabonak jadanik pasata, eta orain....... Orain errege eguna; momentua heldu zait...... erdalduntzeko momentua heldu zait... que estos garrulos no se coscan del vasquence... asin que.... venga...toos a pedir.... sin esa timidez que os caracteriza.... yo, lo que soy yo, ya he pedido, en bajito bajito; Aquí una pista..... para la Eti y para mi yo lo que quiero es un h....... para unos p..... s..........\nBruuu, bruuuuu, motorrak berotzen nire zozobra partikularretik ateratzen hasia naiz... asin que.... see you all later...\neta animoooooo, hau hasi besterik ez da egin eta.\nEz naiz harritzen trenak gustatzea. Trenaren inguruan gauza polit asko biltzen dira: geltokietako ongietorriak, agurrak, ilusioak, desilusioak, zain emandako orduak... Treneko kristalaren kontra kopeta jarrita sortutako eta gozatutako ametsak, irakurritako liburuak, trakatatrakatak eragindako lokamutsak, neska edo mutil horri botatako begiradak, zure ondoan eseritako aitonari entzundako istorioak, ezezagun horri kontatu zenizkionak, beste inori kontatu gabekoak, barruko berotasuna kanpoan hotz denean; frexkura, kanpoan bero danean... Eta beste asko eta asko.\nDatorren urtean garbitu berriz kortinak, eta erori zaitez gabonak hasi baino bi egun lehenago. Gozatu zure ingurukoak lanean ikusita, hankako eskaiola bukatzen dan toki horretan lotsagabe bere burua erakusten duen behatz potoloaren perspektibaz.\nTira, horrelakorik ez, baina (xxxxx... gezurretazko) lunbago koiuntural bat...\nNiretzat arin-arin pasatu dira aurten. Gogorapen berezien artean, nire lehenengo gabonzaharretako ferixa Elgoibarren :)\nGomendio bat, Mai: joan zaitez 2046 ikustera.


Lurrama 2021, «Gure lurra, gure jatekoa» | Enbata\nAccueil / Articles / Comprendre / Focus / Lurrama 2021, «Gure lurra, gure jatekoa»\n« Une victoire dans la lutte foncière\nLurrama 2021, «Gure lurra, gure jatekoa»\nPar Tribune Libre | Publié : 18/10/2021\nEuskal Herrian, denek lurra nahi dute. Lurra, elikatzeko helburuarekin? Ez da errana. Gehienetan, lurra euskarri gisa hartua da: gure bideak, tren bideak, lan eremuak edo etxeak eraikitzeko, eta gero ta gehiagotan, aberats batzuen plazerrarendako. Hori gertatu behar zen Arbonan, 15 hektareko lurretan. Lur bereganatze forma horrek ELB eta Lurzaindiako laborariak ASKI erratera eraman ditu ekainaren 23an. Geroztik okupazio luzea iragan da eta 4 hilabeteren ondotik, urriaren 24an geldituko da Lurramarekin.\nAurtengo edizio berezian, «Gure lurra, gure jatekoa» lema naturala izanen dugu. Hastapenetik, Lurramak loturak sortzeko asmoa izan du, laborari eta hiritarren artean, ekoizle eta kontsumitzaileen artean. Aurten oinarrizko lotura oroitarazi nahi diegu : lurra, eguzkia, urak elgarrekin dihardute jaten ditugun landareak, barazkiak, lekadunak, zerealak eta fruituak emateko, edo abereek jaten duten belarra, esnea eta haragia egiteko.\nEta gure etxetik hurbil dena jaten badugu, bioaniztasun landatua eta bertako arrazak babesten ditugu, energia aurrezten dugu, besteak beste garraioak tipituz. Burujabetzarako bidea hartzen dugu ere, gaurregun pairatzen dugun sistema liberala eta kapitalistak munduko beste puntan merke ekoiztuak diren elikagaiak kontsumitzera bultzatzen gaituztelarik. 2020ko martxoan pandemia hedatu delarik, halako dependentziaren mugak eta lanjerrak ikusi ahal izan ditugu. Eskasaren beldurrez supermerkatuetako apalak husten zirelarik, kontsumitzaileak ohartu dira haien etxe ondoan ekoizleak bazirela eta desberdinki kontsumitzen ahal zela.\nHorregatik, lurra da babestu behar dugun baliabidea. Ez da bukaezina, eta lurra behin artifizializatu eta, ez da sekulan laborantzara itzuliko, ez da gehiago hazkurri emaile izanen! Eta segitzen badugu artifizializatzen, ez gira halere jatetik geldituko. Beraz, gure janaria beste leku batean ekoiztuko da, leku hortako jendeek berriz beste toki bateko ekoizpenak kontsumituko dituztelarik.\nIparraldean, 2015etik 2018ra 2450 hektare laborantza lur baino gehiago galdu ditugu (Saferen xifren arabera). EHLGk egindako lan baten arabera, epe hortan emendatu den jende kopurua elikatzeko, 6000 hektare laborantza lur beharko genituen. Lurraman lan hau aurkeztuko dugu: 2050eko lur beharrak, garatzen den biztanlegoaren elikadura beharrak oinarritzat hartuz, bi elikadura mota aztertuko dira, alde batetik gaurregun duguna eta bestetik osasuna, ingurumena, klima babesten duen eta defenditzen dugun laborantza modeloaren arabera, izan behar genukena.\nUste dugu Euskal Herriak elikadura burujabetzara joan behar duela, lurra babestu behar dugula bere elikatzeko funtzioa bermatzeko, eta orain baino barazki, lekadun eta fruitu gehiago ekoiztu beharko dugula. Horretarako, laborari gazteak plantatzen lagundu beharko ditugu, ez bortxaz laborari seme alabak, baina laborantza mundutik at direnak ere. Gazte horientzat lurra eskuratzea oztopo handia da. Gaurko aukerek, bakarrik edo kolektiboki eginik ere, lurraren bilakaeran eragina ukanen dute eta ondorioz gure elikaduraren etorkizunean!\nBorroka hortan eraman diren gogoetak dira, Miarritzen udazken guziz laborantza herrikoiaren saloinaren kari plazaratzen diren eztabaidak eta funtsezko galderak: amalurraren defenditzeko beharra, elikadura burujabetza, klimaren desafioeri aurre egiteko hurbileko laborantza elikatzaile baten mantentzea, tokiko politika iraunkor eta eraginkorren bultzatzea.\nLurramaren banderola batean lurrari buruz irakur daiteke: behin saldua, betikotz galdua. Aurten, Arbonakoa ospatuko dugu, espekulazioaren errotaren petik salbatu duguna.\nLurzaindia, aurtengo edizioaren gazama\nLurzaindiaren helburua da hazten gaituen lurra bilaka dadin ondasun kolektibo, nun laborariek laborantza herrikoian segitzen ahalko baitute edo plantatzen ahalko baitira.\nHorren erdiesteko, hiru tresna eraiki ditu :\n* Komandita :\n2013ko hastapenean, LURZAINDIA Akziodunen Komanditako Sozietatea (frantsesez, SCA) sortu zen, eta LURRA Laborantza Lur Elkargoaren lekukoa hartu zuen (frantsesez, GFAM). Horrek, orduko, 262 ha erosiak zituen Ipar Euskal Herrian, jendearen suskripzioari esker. Laborantza-lurra « defendatu » behar zela konbentzituak ziren laborariek sustaturik, LURRA Laborantza Lur Elkargoak lehen lur eremuak erosi zituen, 1980an, Bithiriñan. 2000ko urteetatik aitzina, lurraren merkatuaren presioa eta lurraren artifizializazioa azkartu ziren, laborantzako ingurunetik heldu ez diren eta laborari bilakatu nahi duten pertsonei etxaldeen eskuratzeko zailtasun handiak emanez. GFA aldatu zen eta LURZAINDIA «komandita » bihurtu, bere misio berriei buru egiteko egokiagoa, laborantza-ondasunak (lurrak eta eraikinak) erosteko ahalmenarekin, aurrezki herrikoi eta elkartasunezkoari esker. Hola, laborari berriak instalatzeko edo etxalde ttipiak sendotzeko posibilitatea ematen du, etxeko laborantza atxikiz.\n* Elkartea :\nElkarteak herritarrak eta elkargoak sentsibilizatzen eta mobilizatzen ditu laborantza-lurren zaintzearen eta atxikitzearen desafioari buruz; gainera, ekonomia soziala eta solidarioa sustatzen ditu, bereziki hazten gaituen lurraren —Ama lurraren— aldeko finantza solidarioa.\n* Dotazio funtsa\nDotazio funtsak —funtsak, emaitzak eta legatuak bilduz— ingurumena errespetatzen duten eta laborantzako aktibitate iraunkorra eta kalitatezkoa garatzen duten laborantza-proiektuak sustengatzen ditu, lurraren eskurargarritasuna hobetuz.\n- Lurraren laborantza-erabilera zaindu, aldi berean lurraren bidezko prezio bat atxikiz\n- Laborantza-lurra erosi, instalazio proiektuak edo etxalde ttipiak indartzeko, aldi berean laborantza herrikoia sustatuz\n- Laborantzako lurren zaintzeari eta laborantza herrikoiaren atxikitzeari buruz sentsibilizatu\nGoizeko 10etan, usaian bezala, hautetsiak eta partaideak errezibituko ditugu eguna estrenatzeko.\nOndotik, 10.30etan konferentzia « Zein lur eta elikadura politika Euskal Herriarentzat ? » izanen da. Laborantza lurretarik norbanakoen azitarainoko elikadura sistemari buruzko prospektiba lan bat aurkeztuko da. Ipar Euskal Herriko biztanleriaren elikadura beharretan oinarriturik laborantza ekoizpenen berlokalizazioa eta horretarako beharrezkoak diren lur eremueri begira dauzkagun aukerak eta mugak aztertuko dira. Laborantza, elikadura eta lurren kudeaketaren arteko loturari buruzko zenbaki eta datuak emanen dira, lurralde honetan oraino idekitzekoa den eztabaidaren oinarri gisa.\nAnimazioak Egun osoan, haur, familia eta publiko osoarendako animazio desberdinak prestatu ditugu :\nBarazki, hesi eta zuhaitz landatzea : sasoina, lurra eta orientazioaren arabera zein mota aukeratu, lurra nola eta noiz landatu… Laborantza ganbarako teknikariak eta laguntzaile profesionalek haien aholkuak emanen dituzte.\nSagar tinkatzea : Eztigar partaidetzarekin, sagarrak tinkatzen eta dastatzen ikasiko dugu.\nArdi ile moztea : ikusleen plazerrarentzat, ardi ile moztea eskuz erakutsiko dugu.\nHaurren etxaldea : etxalde tipian, haurrek animale tipiak hunkitzen eta ferekatzen ahalko dituzte.\nArtzain txakur lanak : laborariek txakurrekin artaldea nola eramaten duten erakutsiko dute.\nIbilaldi botanikoak : inguruko landareak eta bioaniztasuna deskubritzeko, ibilaldiak Berroeta inguruan antolatuak dira.\nXaldi eta asto ibilaldiak\nAnimazio musikalak / animations musicales\nOngi etorria Maialen Lujanbio eta Amets Arzallus bertsulariekin\n12etatik 8ak arte, 2 ezena desberdinetan banatuak, konztertuak iraganen dira :\nKiki Bordatxo, Diabolo Kiwi, Anje Duhalde, Anari, Frigo, Xiberoots… eta txarangak !\nLURRAMA 2021 INFO PRATIKOAK: Zuen prestakuntzarako aholkuak\nAutobusa Miarritze – Ahetze – Arbona egun osoan\nAparkaleku guti izanki joan jin zerbitzu urririk bada Miarritzetik (Iratiko gunea), Ahetzeko zentrotik pasatzen dena Arbonara joateko.\nGoizeko 9etatik gaueko 9ak arte, 15 minuturo izanen dira. Inportantea da jendeak autobus hauek hartzea, bide bazterretan aparkatzea debekatua izanen baita !Bestalde, usaian bezala, barnekaldetik autobusak antolatuak dira.\nMaule (geltokia) 08:00 > Donapaleu (Herriko etxea) 08:30 > Hazparne (Elhuyar kolegioa) 09:00\nLarzabale 08:30 > Donibane Garazi (Jai Alai) 08:50 > Ortzaize (Venta Peio) 09:00 >Bidarrai : 09:10, Noblia zubia > Itsasu : 09:25 , Biribilgunea > Larresoro : 09:30, Biribilgunean bide nagusian > Arbona\nBi autobusentzat, itzultzea Arbonatik arratseko 8etan.\nTxartelak 10€ -tan erosgai urriaren 11tik 20era:\nAinizan: Euskal Herriko Laborantza Ganbaran\nMaulen : Xibero Bio\nBasoberriak : orokorrean gertakarien jasangarritasuna bermatzeko, jendeari etxean dituen basoberriak ekartzeko aholkatzen diogu.Dirua : oroitarazten dugu Arbonan banketxerik ez dela. Euskal moneta gurekin izanen da eta haien ztandean posile izanen da euskoak hartzea karta urdinarekin.Sartze librea et urririk izanen da publiko guziarentzat.